type: legislation

jurisdiction: EU

text:
 3.7.2020
 RO
 Jurnalul Oficial al Uniunii Europene
 L 211/7
 REGULAMENTUL DE PUNERE ÎN APLICARE (UE) 2020/958 AL COMISIEI
 din 26 iunie 2020
 privind clasificarea anumitor mărfuri în Nomenclatura combinată
 COMISIA EUROPEANĂ,
 având în vedere Tratatul privind funcționarea Uniunii Europene,
 având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
 întrucât:
 (1)
 Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
 (2)
 Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
 (3)
 În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.
 (4)
 Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
 (5)
 Măsurile prevăzute de prezentul regulament sunt conforme cu avizul Comitetului Codului vamal,
 ADOPTĂ PREZENTUL REGULAMENT:
 Articolul 1
 Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
 Articolul 2
 Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
 Articolul 3
 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
 Prezentul regulament este obligatoriu în toate elementele sale și se aplică direct în toate statele membre.
 Adoptat la Bruxelles, 26 iunie 2020.
 Pentru Comisie,
 Pentru Președinte,
 Philip KERMODE
 Director General interimar
 Direcția Generală Impozitare și Uniune Vamală
 (1) JO L 269, 10.10.2013, p. 1.
 (2) Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
 ANEXĂ
 Descrierea mărfurilor
 Clasificare (Cod NC)
 Motive
 (1)
 (2)
 (3)
 Un articol numit cutie de prezentare, cu dimensiuni de aproximativ 21 cm × 21 cm × 8 cm, din carton acoperit cu hârtie decorativă, utilizat pentru prezentare. Articolul are un insert de plastic subțire care este format pentru a menține mai multe produse cosmetice în poziție fixă. Articolul are un capac echipat cu o fereastră de plastic transparent prin care se pot prezenta produsele cosmetice.
 A se vedea imaginea (*1).
 4819 50 00
 Clasificarea se stabilește pe baza regulilor generale 1, 3 litera (b) și 6 de interpretare a Nomenclaturii combinate, precum și pe baza textului codurilor NC 4819 și 4819 50 00 .
 Clasificarea la codul NC 4202 99 00 drept cutie pentru sticle sau bijuterii este exclusă din cauza designului articolului (în special soliditatea sa), care nu îl face adecvat pentru utilizare pe termen lung. (A se vedea și Notele explicative ale Sistemului armonizat (NESA) aferente poziției 4202, al șaptelea paragraf, care descriu caracteristicile obiective ale ambalajelor cu capac, similare cutiilor pentru bijuterii. Insertul de plastic se deformează și crapă și/sau se rupe după ce produsele cosmetice sunt scoase și repuse de mai multe ori.
 Articolul trebuie să fie utilizat pentru ambalarea, transportul și vânzarea de produse cosmetice și are și o valoare decorativă, în sensul NESA aferente poziției 4819, (A), primul paragraf. Insertul menține produsele cosmetice în poziție fixă pe durata transportului, iar fereastra transparentă de pe capacul cutiei permite prezentarea produselor cosmetice pentru vânzare.
 Ambalajul de carton este cel care conferă articolului caracterul său esențial, nu insertul de plastic, care are numai rolul de a menține produsele cosmetice în poziție fixă.
 În consecință, articolul trebuie clasificat la codul NC 4819 50 00 ca „alte ambalaje”.
 (*1) Imaginea are caracter pur informativ.


type: wikipedia

text:
Rodney Stephen Steiger (Westhampton, Nova Iorque, — Los Angeles, ) foi um ator norte-americano.
 Carreira
 Rod Steiger se mudou com sua mãe para Newark, Nova Jersey depois que ela se divorciou. Saiu da Westside High School aos 16 anos e ingressou na Marinha. Com isso viu a ação no Pacífico a bordo de um destroyer. Retornou a Nova Jersey depois da guerra e trabalhou para o VA, em seguida se juntou a um grupo de teatro amador e, após isso, usando de recursos como participante da guerra entrou para o famoso Actors Studio.
 Sua primeira atuação em filmes foi no começo dos anos 50. Seu primeiro grande papel foi em "Teresa", de 1951, mas seu primeiro papel principal foi na versão para a TV "The Philco Television Playhouse: Marty", em 1953. No entanto, a versão para o cinema do filme Marty, acabou premiando o ator Ernest Borgnine com o Oscar neste ano.
 Sua carreira adquiriu impulso no ano seguinte, como sua participação no filme Sindicato de Ladrões, de Elia Kazan.
 Em 1964 recebeu sua segunda indicação ao Oscar por seu papel no filme "O Homem do Prego".
 Em 1967 atuou no que muitos consideram seu maior papel: o xerife Bill Gillespie em "No Calor da Noite", confrontando Sidney Poitier. Steiger levou para casa o Oscar de Melhor Ator por seu trabalho nesse filme.
 Lhe foi oferecido o papel-título de Patton - Rebelde ou Herói? (1970), mas recusou-o, dizendo: "Eu não vou glorificar a guerra". O papel foi então dado a George C. Scott, que ganhou o Oscar por isso. Steiger chamou sua recusa de seu "ato mais idiota da carreira".
 Steiger morreu em 9 de julho de 2002, aos 77 anos, vítima de insuficiência renal e pneumonia.
 Filmografia
 Rod Stenger participou de dezenas de filmes, de 1951 a 2003.
 Teresa (1951)
 On the Waterfront (1954)
 Oklahoma! (1955)
 The Big Knife (1955)
 The Court-Martial of Billy Mitchell (1955)
 Jubal (1956)
 The Harder They Fall (1956)
 Back from Eternity (1956)
 The Unholy Wife (1957)
 Run of the Arrow (1957)
 Across the Bridge (1957)
 Cry Terror!" (1958)
 Al Capone (1959)
 Seven Thieves (1960)
 The World in My Pocket (1961)
 The Mark (1961)
 13 West Street (1962)
 Convicts 4 (1962)
 The Longest Day (1962)
 Hands Over the City" (1963)
 Time of Indifference (1964)
 The Pawnbroker (1964)
 A Man Named John (1965)
 The Loved One (1965)
 Doctor Zhivago (1965)
 In the Heat of the Night (1967)
 The Girl and the General (1967)
 No Way to Treat a Lady (1968)
 The Sergeant (1968)
 The Illustrated Man (1969)
 Three Into Two Won't Go (1969)
 Waterloo (1970)
 A Fistful of Dynamite (1971)
 Happy Birthday, Wanda June (1971)
 The Moviemakers (1973) (curta metragem)
 Lolly-Madonna XXX (1973)
 The Heroes (1973)
 Mussolini ultimo atto (1974)
 Lucky Luciano (1974)
 Dirty Hands (1975)
 Hennessy (1975)
 W.C. Fields and Me (1976)
 Portrait of a Hitman (1977)
 Jesus of Nazareth (1977)
 F.I.S.T. (1978)
 Breakthrough (1979)
 The Amityville Horror (1979)
 Love and Bullets (1979)
 Klondike Fever (1980)
 The Lucky Star (1980)
 Lion of the Desert (1981)
 Cattle Annie and the Little Britches (1981)
 The Chosen (1981)
 The Magic Mountain (1982)
 The Naked Face (1984)
 Sword of Gideon (1986)
 Catch the Heat (1987)
 The Kindred (1987)
 American Gothic (1988)
 The Exiles (1989) (documentário) (narrador)
 That Summer of White Roses (1989)
 The January Man (1989)
 Tennessee Nights (1989)
 Try This One for Size (1989)
 In the Line of Duty: Manhunt in the Dakotas (1991)
 Men of Respect (1991)
 The Ballad of the Sad Cafe (1991)
 Guilty as Charged (1991)
 The Player (1992) (Participação)
 The Neighbor (1993)
 Living on Borrowed Time (1993)
 Tales of the City (1993) (Participação)
 The Last Tattoo (1994)
 The Specialist (1994)
 Captain Nuke and the Bomber Boys (1995)
 Seven Sundays (1995)
 Carpool (1996)
 Shiloh (1996)
 Mars Attacks! (1996)
 The Kid (1997)
 Truth or Consequences, N.M (1997)
 Livers Ain't Cheap (1997)
 Off the Menu: The Last Days of Chasen's (1997) (documentário)
 Incognito (1997)
 The Snatching of Bookie Bob (1998) (curta metragem)
 Alexandria Hotel (1998)
 Animals and the Tollkeeper (1998)
 Modern Vampires (1998)
 Legacy (1998)
 Cypress Edge (1999)
 Crazy in Alabama (1999)
 Shiloh 2: Shiloh Season (1999)
 The Hurricane (1999)
 End of Days (1999)
 The Last Producer (2000)
 Lightmaker (2001)
 The Flying Dutchman (2001)
 A Month of Sundays (2001)
 The Hollywood Sign (2001)
 Muhammad Ali: Through the Eyes of the World (2001) (documentário)
 Poolhall Junkies (2003)
 Ligações externas
 Globo de Ouro de melhor ator em filme de drama
 Atores dos Estados Unidos
 Óscar de melhor ator
 BAFTA de melhor ator em cinema
 Atores premiados no Festival de Berlim
 Sepultados no Forest Lawn Memorial Park (Hollywood Hills)
 Naturais de Nova Iorque (cidade)


type: caselaw

text:
C 34/14 DE Amtsblatt der Europäischen Gemeinschaften 5.2.2000
 2. Falls diese Frage verneint wird: Klage der Kommission der Europäischen Gemeinschaften
 gegen die Italienische Republik, eingereicht am 22. No-
 Ein Mitgliedstaat hat die Richtlinie 80/987/EWG des Rates vember 1999
 umgesetzt und bestimmt, daß der Staat für die Befriedigung
 der Forderung eines Arbeitnehmers gegen einen Arbeitge-
 ber, über dessen Vermögen der Konkurs eröffnet worden (Rechtssache C-444/99)
 ist, zuständig ist. Hat in diesem Fall die Richtlinie die
 Wirkung, daß ein Arbeitnehmer einen Anspruch auf die (2000/C 34/27)
 Lohngarantie geltend machen kann, und zwar ungeachtet
 einer nationalen Bestimmung, die bestimmten Kategorien
 von Arbeitnehmern den Anspruch auf die Lohngarantie Die Kommission der Europäischen Gemeinschaften hat am
 versagt, für die es jedoch keine Entsprechung in der für 22. November 1999 eine Klage gegen die Italienische Republik
 den Mitgliedstaat geltenden Ausnahme von der Richtlinie beim Gerichtshof der Europäischen Gemeinschaften einge-
 gibt? reicht. Bevollmächtigte der Klägerin sind Marie Wolfcarius und
 Stefania Dragone, Juristischer Dienst, als Bevollmächtigte;
 Zustellungsbevollmächtigter: Carlos Gómez de la Cruz, Centre
 (1) ABl. L 283 vom 20.10.1980, S. 23. Wagner, Luxemburg-Kirchberg.
 Die Klägerin beantragt:
 1. festzustellen, daß die Italienische Republik dadurch, daß sie
 Ersuchen um Vorabentscheidung, vorgelegt aufgrund des im kombinierten Verkehr ein System der Kontingentierung
 Beschlusses des Oberlandesgerichts Wien vom 5. Novem- und der Genehmigungspflicht aufrechterhalten hat, gegen
 ber 1999 in dem Rechtsstreit Merck, Sharp & Dohme ihre Verpflichtungen aus der Richtlinie 92/106/EWG des
 GmbH gegen PARANOVA Pharmazeutika Handels GmbH Rates (1) vom 7. Dezember 1992 über die Festlegung
 gemeinsamer Regeln für bestimmte Beförderungen im
 (Rechtssache C-443/99) kombinierten Güterverkehr zwischen Mitgliedstaaten, ins-
 besondere Artikel 2, verstoßen hat;
 (2000/C 34/26)
 2. der Italienischen Republik die Kosten des Verfahrens
 Das Oberlandesgericht Wien ersucht den Gerichtshof der aufzuerlegen.
 Europäischen Gemeinschaften durch Beschluß vom 5. Novem-
 ber 1999, in der Kanzlei des Gerichtshofes eingegangen am
 22. November 1999, in dem Rechtsstreit Merck, Sharp & Klagegründe und wesentliche Argumente
 Dohme GmbH gegen PARANOVA Pharmazeutika Handels
 GmbH, um Vorabentscheidung über folgende Frage:
 Nach Artikel 2 der Richtlinie 92/106/EWG sei jeder Mitglied-
 staat verpflichtet, die Beförderungen im kombinierten Verkehr
 Ist Art 7 Abs 2 der Ersten Richtlinie des Rates vom 21. Dezem-
 spätestens bis zum 1. Juli 1993 von jeder Kontingentierung
 ber 1988 zur Angleichung der Rechtsvorschriften der Mitglied-
 und Genehmigungspflicht zu befreien.
 staaten über die Marken (89/104/EWG) (1) dahin auszulegen,
 dass sich ein Markeninhaber dem Vertrieb eines unter seiner
 Marke in den Verkehr gebrachten Arzneimittels widersetzen Die Italienische Republik habe gegen diesen Artikel verstoßen,
 kann, wenn der Importeur es umgepackt und die Marke wieder da sie zwar die Regelung für Sondergenehmigungen zur
 darauf angebracht sowie die weiteren in den Entscheidungen Durchführung von Beförderungen im kombinierten Verkehr
 C-427/93, C-429/93 und C-436/93 (2) des Europäischen dadurch geändert habe, daß sie diese in eine Regelung für
 Gerichtshofs angeführten Voraussetzungen erfüllt hat (keine allgemeine Genehmigungen umgewandelt habe, aber die
 Beeinträchtigung der in der Verpackung enthaltenen Ware, Genehmigungspflicht für den kombinierten Verkehr gleich-
 klare Angabe über Hersteller und Herkunft, keine Schädigung wohl aufrechterhalten habe.
 der Marke und ihres Inhabers durch schlechte Verpackung
 sowie Verständigung des Markeninhabers vom Feilhalten des
 umgepackten Arzneimittels), die Verkehrsfähigkeit der Ware Da Sie außerdem keine allgemeinen Genehmigungen gemäß
 aber allein deshalb ohne ein solches Umpacken gefährdet wäre, Artikel 1 des Dekrets vom 27. Juni 1992 erteilt habe, die
 weil ein nicht unerheblicher Teil der Arzneimittelkonsumenten die Transportunternehmer in die Lage versetzen würden,
 im Importstaat Arzneimitteln misstrauisch gegenübersteht, die Beförderungen im kombinierten Verkehr durchzuführen, habe
 ersichtlich für den Markt eines anderen (fremdsprachigen) die Italienische Republik wegen Aufrechterhaltung einer Kon-
 Staaten produziert und deren Verpackungen lediglich durch tingentierungsregelung für den kombinierten Verkehr gegen
 Aufkleber an die für das Feilhalten von Arzneimitteln geltenden Artikel 2 der Richtlinie verstoßen.
 innerstaatlichen Vorschriften angepasst wurden?
 (1) ABl. L 368 vom 17.12.1992, S. 38.
 (1) ABl Nr. L 40, vom 11.2.1989, S. 1.
 (2) Slg. 1996, S. I-3457.


type: other

text:
3As10/2006
 è. j. 3 As 10/2006-64
 Nejvy11í správní soud rozhodl v senátì slo3⁄4eném z pøedsedy JUDr. Jaroslava Vla1ína a soudcù JUDr. Milana Kamlacha a JUDr. Marie Souèkové v právní vìci 3⁄4alobce Ing. J. Ch., zastoupeného Mgr. Ing. Markem Nìmcem, advokátem se sídlem Sedlèany, Nádra3⁄4ní 106, proti 3⁄4alovanému Úøadu prùmyslového vlastnictví, se sídlem Praha 6, Antonína Èermáka 2a, za úèasti S. F. K., zastoupené JUDr. Franti1kem Vyskoèilem, PhD., advokátem se sídlem Praha 1, Petrská 12, o kasaèní stí3⁄4nosti 3⁄4alobce proti usnesení Mìstského soudu v Praze è. j. 11 Ca 275/2004-40, ze dne 13. 10. 2005,
 Usnesení Mìstského soudu v Praze è. j. 11 Ca 275/2004-40, ze dne 13. 10. 2005 s e z r u 1 u j e a vìc s e v r a c í tomuto soudu k dal1ímu øízení.
 Vèas podanou kasaèní stí3⁄4ností napadl 3⁄4alobce (dále té3⁄4 stì3⁄4ovatel ) v záhlaví uvedené usnesení Mìstského soudu v Praze, kterým byla odmítnuta jeho 3⁄4aloba proti rozhodnutí pøedsedy Úøadu prùmyslového vlastnictví è.j. O-60379, ze dne 13. 10. 2004. Tímto rozhodnutím byl zamítnut rozklad stì3⁄4ovatele proti rozhodnutí 3⁄4alovaného (dále té3⁄4 Úøadu ) è.j. O-60379, ze dne 6. 10. 2003 o èásteèném výmazu kombinované ochranné známky è. X ve znìní C. F. K. P. z rejstøíku ochranných známek. Souèasnì 3⁄4alovaný rozhodl, 3⁄4e návrhu na zru1ení uvedené ochranné známky se vyhovuje a tato známka se zru1uje pro XY . Pro ostatní výrobky a slu3⁄4by ve tøídách 9, 16, 21, 41 a 42 se ochranná známka ponechává v platnosti.
 Mìstský soud v Praze 3⁄4alobu podle ust. § 46 odst. 1 písm. a) zákona è. 150/2002 Sb., soudního øádu správního (dále jen s. ø. s. ) odmítl pro neodstranitelný nedostatek podmínek øízení. Dospìl k závìru, 3⁄4e napadené rozhodnutí není správním aktem, jím3⁄4 by 3⁄4alovaný rozhodoval o právech, právem chránìných zájmech èi povinnostech stì3⁄4ovatele. Samotná skuteènost, 3⁄4e stì3⁄4ovatel je oprávnìn domáhat se u správního orgánu vydání rozhodnutí v postavení tøetí osoby, nemá podle soudu automaticky za následek, 3⁄4e tato osoba splòuje soudním øádem správním stanovené podmínky aktivní legitimace k podání správní 3⁄4aloby. Soudní øád správní umo3⁄4òuje podat 3⁄4alobu ve veøejném zájmu jen v pøípadech uvedených v ust. § 66 s. ø. s. O takový pøípad se v1ak v dané vìci nejedná a napadené rozhodnutí 3⁄4alovaného o zamítnutí návrhu na prohlá1ení ochranné známky za neplatnou a èásteèném zru1ení ochranné známky nemá vliv na ji3⁄4 existující subjektivní práva a povinnosti stì3⁄4ovatele a ani tyto nezakládá. Stì3⁄4ovatel proto není podle soudu aktivnì legitimován k podání 3⁄4aloby ve správním soudnictví podle ust. § 65 s. ø. s.
 Podanou kasaèní stí3⁄4ností napadl stì3⁄4ovatel usnesení Mìstského soudu v Praze z dùvodu podle ust. § 103 odst. 1 písm. e) s. ø. s. Je pøesvìdèen, 3⁄4e je aktivnì legitimován k podání 3⁄4aloby, a to jak procesnì, tak i hmotnì-právnì. Právní úprava, podle ní3⁄4 mù3⁄4e jako tøetí osoba podat návrh na zahájení správního øízení, vyjadøuje podle stì3⁄4ovatele skuteènost, 3⁄4e formou tohoto øízení lze hájit subjektivní práva. Existencí jakékoli ochranné známky, zejména jejím nezákonným vznikem, èi vznikem okolností, je3⁄4 mohou vést k jejímu zru1ení èi výmazu, se mù3⁄4e cítit dotèen ka3⁄4dý, nebo» tyto mù3⁄4e poci»ovat jako omezení svého práva, resp. svobody oznaèovat výrobky a slu3⁄4by jakkoli, pokud tím nezasahuje do práva k ochranné známce jiného. Stì3⁄4ovatel tedy hájí své vlastní soukromé právo na to, aby proti nìmu nepùsobila nezákonná ochranná známka, a nikoli veøejný zájem, jak dovozuje Mìstský soud v Praze. Chybný je proto závìr soudu, 3⁄4e napadeným správním rozhodnutím nebyla zalo3⁄4ena, zmìnìna èi zru1ena stì3⁄4ovatelova práva.
 ®alovaný se ve svém vyjádøení ke kasaèní stí3⁄4nosti ztoto3⁄4nil se závìrem soudu o nedostatku aktivní legitimace stì3⁄4ovatele k podání 3⁄4aloby. V daném konkrétním pøípadì Úøad neøe1il spor mezi navrhovatelem zru1ení ochranné známky na stranì jedné a vlastníkem napadené známky na stranì druhé, nýbr3⁄4 otázku, zda ochranná známka splòuje èi splòovala pøedpoklady stanovené zákonem pro její zápis, pøípadnì zda podmínky zápisné zpùsobilosti do rejstøíku ochranných známek trvají. Stì3⁄4ovatel nakonec v 3⁄4alobì ani netvrdil, 3⁄4e by pøípadné nesprávné správní rozhodnutí zasáhlo do jeho subjektivních práv. ®alovaný proto navrhl, aby Nejvy11í správní soud kasaèní stí3⁄4nost jako nedùvodnou zamítl.
 Nejvy11í správní soud pøezkoumal napadené usnesení v rozsahu uplatnìných stí3⁄4ních bodù a po posouzení vìci dospìl k závìru, 3⁄4e kasaèní stí3⁄4nost je dùvodná. O stí3⁄4ních námitkách uvá3⁄4il takto:
 Aktivní legitimace k podání 3⁄4aloby podle ust. § 65 odst. 1 s. ø. s., pøedpokládá dvì základní skuteènosti. Jednak existenci úkonu, správního orgánu, jím3⁄4 se zakládají, mìní, ru1í nebo závaznì urèují práva nebo povinnosti, jednak tvrzení 3⁄4alobce, podle nìho3⁄4 byl takovým rozhodnutím zkrácen na svých právech. O tom, 3⁄4e rozhodnutí 3⁄4alovaného o zru1ení ochranné známky je rozhodnutím ve smyslu ust. § 65 odst. 1 s. ø. s. nemù3⁄4e být sporu (srov. usnesení zvlá1tního senátu zøízeného zákonem è. 131/2002 Sb., o rozhodování nìkterých kompetenèních sporù, ze dne 6. 1. 2004, è. j. Konf 93/2003-5; publ. pod è. 276/2004 Sb. NSS). Z obsahu 3⁄4aloby pak jednoznaènì vyplývá, 3⁄4e se stì3⁄4ovatel cítí být na svých právech pøedmìtným rozhodnutím dotèen.
 Mìstský soud v Praze tak mohl dospìt buï k závìru, 3⁄4e pøedmìtné správní rozhodnutí je zpùsobilé zasáhnout do právní sféry stì3⁄4ovatele, pak by ov1em musel 3⁄4alobu vìcnì projednat a meritornì o ní rozhodnout. V opaèném pøípadì, tj. dospìl-li by soud k závìru, 3⁄4e stì3⁄4ovatel nemohl být pøedmìtným správním rozhodnutím zkrácen na svých právech, pøicházelo by v úvahu odmítnutí 3⁄4aloby, nikoli v1ak podle ust. § 46 odst. 1 písm. a) s. ø. s. pro nedostatek podmínek øízení, nýbr3⁄4 podle písm. c) tohoto ustanovení, jako návrh podaný osobou k tomu zjevnì neoprávnìnou. Mìstský soud v Praze tedy poprvé pochybil ji3⁄4 pøi posuzování aktivní legitimace stì3⁄4ovatele podle ust. § 65 odst. 1 s. ø. s.
 Za je1tì záva3⁄4nìj1í vadu napadeného usnesení v1ak Nejvy11í správní soud pova3⁄4uje tu skuteènost, 3⁄4e Mìstský soud v Praze zcela opomnìl vypoøádat se s mo3⁄4ností aktivní legitimace stì3⁄4ovatele podle ust. § 65 odst. 2 s. ø. s., tj. jako úèastníka øízení pøed správním orgánem, který není k 3⁄4alobì oprávnìn podle odstavce 1 citovaného ustanovení, tvrdí v1ak, 3⁄4e postupem správního orgánu byl zkrácen na právech, která jemu pøíslu1ejí, takovým zpùsobem, 3⁄4e to mohlo mít za následek nezákonné rozhodnutí. Mìstský soud v Praze sice v úvodu odùvodnìní napadeného usnesení toto ustanovení cituje, v dal1ím jeho textu (ve vztahu k projednávané vìci) se jím v1ak ji3⁄4 dále vùbec nezabývá. V této souvislosti odkazuje Nejvy11í správní soud na své døívìj1í rozhodnutí ze dne 29. 7. 2004, è. j. 7 A 139/2001-67, publ. pod è. 379/2004 Sb. NSS, jeho3⁄4 procesní aspekt je potenciálnì aplikovatelný i na projednávanou vìc.
 Ze shora uvedených dùvodù dospìl Nejvy11í správní soud k závìru, 3⁄4e zji1tìné vady, jimi3⁄4 Mìstský soud v Praze zatí3⁄4il napadené usnesení, èiní toto nezákonným ve smyslu ust. § 103 odst. 1 písm. e) s. ø. s. a tvrzený stí3⁄4ní dùvod je v daném pøípadì naplnìn. Nejvy11í správní soud proto usnesení Mìstského soudu v Praze dle ust. § 110 odst. 1 s. ø. s. zru1il a vìc vrátil tomuto soudu k dal1ímu øízení. V nìm Mìstský soud v Praze znovu posoudí, zda je stì3⁄4ovatel oprávnìn podat 3⁄4alobu proti pøedmìtnému správnímu rozhodnutí, jak z hlediska ustanovení § 65 odst. 1, tak i z hlediska ust. § 65 odst. 2 s. ø. s., a v pøípadì, 3⁄4e dospìje ke kladnému závìru, o vìci meritornì rozhodne. V novém øízení rozhodne Mìstský soud v Praze rovnì3⁄4 o nákladech øízení o kasaèní stí3⁄4nosti.


text:
 |
 52014PC0001
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasófar Rialachán (CE) Uimh. 1236/2005 ón gComhairle maidir le trádáil in earraí áirithe a d'fhéadfaí a úsáid le haghaidh phionós an bháis, le haghaidh céastóireachta nó le haghaidh íde nó pionóis eile atá cruálach, mídhaonna nó táireach /* COM/2014/01 final - 2014/0005 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Meitheamh 2005, ghlac Comhairle an Aontais
 Eorpaigh le Rialachán (CE) Uimh. 1236/2005 maidir le trádáil in
 earraí áirithe a d'fhéadfaí a úsáid le haghaidh phionós an bháis,
 le haghaidh céastóireachta nó le haghaidh íde nó pionóis eile atá
 cruálach, mídhaonna nó táireach. Tháinig an Rialachán i bhfeidhm an
 30 Iúil 2006.
 Tá feidhm ag Cairt um Chearta Bunúsacha an
 Aontais Eorpaigh, atá ceangailteach ó thaobh dlí ó tháinig Conradh Liospóin i
 bhfeidhm Nollaig 2009, maidir le hinstitiúidí, comhlachtaí, oifigí agus
 gníomhaireachtaí an Aontais, mar aon leis na Ballstáit agus dlí an Aontais á
 chur chun feidhme acu.
 Leasaigh an Coimisiún Eorpach Iarscríbhinn II
 agus Iarscríbhinn III a ghabhann leis an Rialachán seo trí bhíthin
 Rialachán (CE) Uimh. 1352/2011 a tháinig i bhfeidhm an 21 Nollaig
 2011, go príomha d'fhonn rialuithe ar onnmhairiú a leagan síos i ndáil le
 táirgí míochaine áirithe chun úsáid táirgí den sórt sin le haghaidh phionós an
 bháis a chosc (cur chun báis le hinstealladh marfach). Ag gabháil leis an leasú
 seo bhí treoir do chur i bhfeidhm Airteagal 5 agus Airteagal 6 de
 Rialachán (CE) Uimh. 1236/2005, mar atá leagtha amach i nDoiciméad
 Inmheánach Oibre de chuid an Choimisiúin, SEC(2011)1624 an 20 Nollaig 2011.
 Thug an Coimisiún faoi phróiseas freisin chun
 athbhreithniú a dhéanamh ar Rialachán (CE) Uimh. 1236/2005 ina
 iomláine, mar fhreagairt go háirithe ar Rún an 17 Meitheamh 2010 ó
 Pharlaimint na hEorpa[1]. Earrach 2012, d'eisigh an Coimisiún glao ar iarratais d'fhonn Grúpa
 Saineolaithe a chur ar bun chun cabhrú leis an athbhreithniú seo a dhéanamh. Le
 linn na tréimhse ó mhí Iúil 2012 go dtí mí Iúil 2013, bhí cruinniú ag an nGrúpa
 Saineolaithe le seirbhísí ábhartha an Choimisiúin sé huaire sa Bhruiséil.
 2. TORTHAÍ AN CHOMHAIRLIÚCHÁIN
 LEIS NA PÁIRTITHE LEASMHARA AGUS MEASÚNUITHE TIONCHAIR
 Tar éis fhoilsiú Rialachán Cur Chun Feidhme
 (AE) Uimh. 1352/2011 ón gCoimisiún, léirigh roinnt monaróirí táirgí
 míochaine de chuid an AE go raibh siad i gcoinne úsáid a bhaint as a gcuid
 táirgí le haghaidh phionós an bháis. Tá monaróirí Eorpacha aon táirge amháin
 míochaine ar táirge é nach bhfuil faoi réir na rialuithe ar onnmhairiú ach a
 d'fhéadfaí a úsáid le haghaidh instealltaí marfacha i Stáit Aontaithe
 Mheiriceá, tar éis a chur in iúl don Choimisiún Eorpach cad iad na bearta atá
 glactha acu lena áirithiú go gcuirfidh a ndáileoirí i dtríú tíortha cosc le
 húsáid soláthairtí den táirge seo le haghaidh phionós an bháis. Tá sé léirithe
 ag na monaróirí a onnmhairíonn agus ag na húdaráis inniúla go bhfuil an córas
 atá ann faoi láthair le haghaidh onnmhairiú táirgí míochaine a rialú, ar líon
 mór idirbheart onnmhairithe iad in aghaidh na bliana, níos liopasta ná mar is
 gá.
 Ba mhaith an t‐inchur a tháinig ón
 nGrúpa Saineolaithe sa phróiseas athbhreithnithe, go háirithe maidir le cásdlí
 ón gCúirt Eorpach um Chearta an Duine agus maidir le hearraí a cuireadh ar an
 margadh mar earraí a bheadh oiriúnach d'fhorfheidhmiú an dlí ach a d'fhéadfaí a
 úsáid le haghaidh céastóireachta nó le haghaidh íde nó pionóis eile atá
 cruálach, mídhaonna nó táireach. Bhí na saineolaithe i bhfabhar beart breise a
 bheadh ina gcabhair agus cosc á chur le sáruithe ar chearta an duine, ach ghlac
 siad leis freisin nach mór srianta trádála a mheas ar bhonn eile seachas
 díreach mar thoirmeasc ar threalamh a úsáid chun críocha fhorfheidhmiú an dlí.
 3. EILIMINTÍ DLÍ AN TOGRA
 3.1. Rialuithe ar onnmhairiú lena
 spriocdhírítear ar phionós an bháis
 Ón 21 Nollaig 2011 ar aghaidh beidh roinn in Iarscríbhinn III
 dár teideal ‘Táirgí a d'fhéadfaí a úsáid chun daoine a chur chun báis le
 hinstealladh marfach’. Ba cheart na rialuithe gaolmhara ar onnmhairiú a chur i
 bhfeidhm chun cosc a chur le húsáid táirgí den sórt sin le haghaidh phionós an
 bháis i dtríú tíortha. Le téacs Rialachán (CE) Uimh. 1236/2005 mar atá,
 bunaítear córas rialaithe ar onnmhairithe a bhfuil sé mar aidhm aige cosc a
 chur le húsáid earraí a onnmhairíodh ón AE le haghaidh céastóireachta nó
 le haghaidh íde nó pionóis eile atá cruálach, mídhaonna nó táireach. Ba cheart
 caibidil shonrach ina bpléifí na rialuithe ar onnmhairiú ba cheart a chur i
 bhfeidhm d'fhonn a áirithiú go gcuirfear cosc le húsáid earraí rialaithe le
 haghaidh phionós an bháis mar aon le liosta d'earraí atá rialaithe, dá
 dtagrófar as seo amach mar Iarscríbhinn IIIa, a chur isteach sa Rialachán
 ar mhaithe le soiléireacht i ndáil le cuspóir agus mionsonraíí na rialuithe
 sin.
 De ghnáth bíonn céastóireacht agus saghsanna
 eile íde nó pionóis atá cruálach, mídhaonna nó táireach neamhdhleathach agus ní
 minic a tharlaíonn siad ar fud tíre, go háirithe toisc go bhfuil toirmeasc
 iomlán curtha ag ionstraimí idirnáisiúnta ar chéastóireacht agus ar íde nó ar
 phionós eile atá cruálach, mídhaonna nó táireach. Ina choinne sin, déantar
 foráil sa dlí do phionós an bháis i gcás tíortha nár cuireadh deireadh leis
 iontu. Is iomchuí mar sin aghaidh a thabhairt ar an gceist ar cheart aon tír a
 bheith saor ó na rialuithe sin a bhfuil sé mar aidhm acu cosc a chur le pionós
 an bháis.
 Sa bhliain 1983, cuireadh Prótacal Uimh. 6,
 lena gcuirtear toirmeasc ar phionós an bháis, leis an Aontas don Choinbhinsiún
 Eorpach chun Cearta an Duine agus Saoirsí Bunúsacha a Chosaint (dá ngairtear
 'an Coinbhinsiún Eorpach um Chearta an Duine' anseo feasta). Leis an bPrótacal
 sin bhí Stáit in ann foráil reachtúil a dhéanamh maidir le pionós an bháis i
 leith gníomhartha a rinneadh le linn cogaidh nó tráth a raibh baol cogaidh ann
 atá ag bagairt. Sa bhliain 2003, cuireadh toirmeasc ar phionós an bháis i ngach
 aon chúinse le Prótacal Uimh. 13. Dhaingnigh na Ballstáit an AE agus
 roinnt eile Stát ar baill iad de Chomhairle na hEorpa na Prótacail sin .
 Dhaingnigh An Albáin, Andóra, an Bhoisnia agus an Heirseagaivéin, an tSeoirsia,
 an Íoslainn, Lichtinstéin, Poblacht Iar-Iúgslavach na Macadóine, an Moldóiv, Montainéagró,
 an Iorua, San Maríne, an tSeirbia, an Eilbhéis, an Tuirc, agus an Úcráin na
 Prótacail sin agus chuir siad deireadh le pionós an bháis i ngach aon chúinse.
 Níor dhaingnigh an Airméin ná an Asarbaiseáin ach Prótacal Uimh. 6 amháin.
 Sa bhliain 1989, ghlac agus d'fhógair
 Comhthionól Ginearálta na Náisiún Aontaithe an Dara Prótacal Roghnach a
 ghabhann leis an gCúnant Idirnáisiúnta ar Chearta Sibhialta agus Polaitiúla a
 bhfuil sé mar aidhm aige deireadh a chur le pionós an bháis. Geallann na Stáit
 is páirtithe sa Phrótacal seo deireadh a chur le pionós an bháis, ach le hAirteagal 2
 ceadaítear dóibh forchoimeádas a dhéanamh, tráth an daingnithe nó an
 aontachais, lena bhforálfar d'iarratas ar phionós an bháis de bhun ciontú i
 leith coire fíorthromchúisí de shaghas míleata a rinneadh le linn cogaidh. I
 dteannta na mBallstát san AE agus roinnt stát Eorpacha eile, tá na tíortha seo
 a leanas ina bPáirtithe gan fhorchoimeádas don Phrótacal, an Airgintín, an
 Astráil, Beinin, an Bholaiv, Ceanada, Rinn Verde, an Cholóim, Cósta Ríce,
 Djibouti, Eacuadór, Guine Bissau, Hondúras, an Chirgeastáin, an Libéir,
 Madagascar, Meicsiceo, an Mhongóil, Mósaimbíc, Neipeal, an Nua Shéalainn,
 Nicearuaga, Panama, Paragua, na hOileáin Fhilipíneacha, Ruanda, São Tomé agus
 Príncipe, Na Séiséil, an Afraic Theas, Tíomór Thoir, an Tuircméanastáin,
 Uragua, an Úisbéiceastáin agus Veiniséala. Tá an Asarbaiseáin, an Bhrasáil agus
 an tSile rannpháirteach freisin ach forchoimeádas Airteagal 2 déanta acu.
 Agus na gealltanais dhaingne idirnáisiúnta seo
 tugtha faoi Phrótacal Uimh 13 a ghabhann le Coinbhinsiún Eorpach um Chearta an
 Duine nó, gan forchoimeádas a bheith déanta de réir Airteagail 2,
 gealltanas a bheith tugtha faoin Dara Prótacal Roghnach a ghabhann leis an
 gCúnant Idirnáisiúnta ar Chearta Sibhialta agus Polaitiúla, ní gá onnmhairithe
 go dtí na Stáit, ar páirtithe iad i gceann acu a bheith faoi réir údaraithe
 shonraigh chun cosc a chur le húsáid na n‐earraí ábhartha le haghaidh
 phionós an bháis agus féadfar iad a chumhdach le húdarú ginearálta
 onnmhairithe. Ba cheart údarú den sórt sin a bheith faoi réir coinníollacha
 iomchuí ionas go seachnófaí atreo na n‐earraí, gan réamh-mhionscrúdú ag
 na húdaráis inniúla, go tír nach bhfuil deireadh curtha inti le pionós an
 bháis. Dá bhrí sin, níor cheart feidhm a bheithag an údarú ginearálta ach
 amháin sa chás ina bhfuil úsáideoir deiridh na n‐earraí suite sa tír
 chinn scríbe agus nach ndéantar aon athonnmhairiú go haon tír eile. Mura
 gcomhlíonfar na coinníollacha sin, ba cheart údarú sonrach nó údarú domhanda a
 iarraidh ar na húdaráis inniúla.
 3.2. Bearta breise maidir le
 hearraí atá liostaithe
 Maidir leis na rialuithe ar onnmhairiú a
 chuirtear i bhfeidhm faoi láthair d'fhonn cosc a chur le húsáid earraí, ar
 earraí iad a onnmhairíodh ón AE, le haghaidh céastóireachta nó íde nó pionóis
 eile atá cruálach, mídhaonna nó táireach, moladh gur cheart cur leis na srianta
 trádála atá ann cheana trí bhíthin srianta ar sheirbhísí bróicéireachta, ar
 chúnamh teicniúil agus ar idirthurais. Ar an ábhar sin, tagann saincheisteanna
 mar iad chun cinn agus scrúdú á dhéanamh féachaint an gá srianta den sórt sin
 atá riachtanach agus comhréireach chun cosc a chur le húsáid earraí atá
 liostaithe in Iarscríbhinn IIIa le aghaidh phíonós an bháis, ar thaobh
 amháin, nó maidir le cosc a chur le húsáid earraí atá liostaithe in Iarscríbhinn III
 le haghaidh céastóireachta nó íde nó pionóis eile atá cruálach, mídhaonna nó
 táireach ar an taobh eile. Dá bhrí sin is féidir aon mheasúnú amháin a
 dhéanamh, cé nárbh ionann an chríoch agus na díolúintí a bheadh ann, má
 cheaptar srianta breise a bheith riachtanach agus comhréireach.
 3.2.1 Seirbhísí bróicéireachta
 maidir le hearraí atá liostaithe in Iarscríbhinn II
 Maidir le trealamh nó earraí atá liostaithe in
 Iarscríbhinn II, cumhdaítear leis na forálacha atá ann cheana
 (Airteagail 3 agus Airteagal 4) soláthar cúnaimh theicniúil, agus
 leis na sainmhínithe ar onnmhairiú agus ar allmhairiú áirithítear go dtagann
 teacht agus imeacht trealaimh nó earraí ar idirthuras faoi réir na dtoirmeasc.
 Níl aon toirmeasc ar sholáthar seirbhísí bróicéireachta maidir le trealamh nó
 earraí den sórt sin. D'fhéadfaí toirmeasc a chur ar bhróicéireacht trealaimh
 agus earraí nach bhfuil suite san AE de réir an tsainmhínithe ar sheirbhísí
 bróicéireachta faoi Rialachán (CE) Uimh. 428/2009, lena mbunaítear córas
 an AE maidir le rialú ar onnmhairithe, aistriú, bróicéireacht agus idirthuras
 earraí dé-úsáide. Chuirfeadh sé gné fónta leis an srian atá ann faoi láthair
 nach gcumhdaíonn ach trealamh nó earraí atá suite san AE. Ós rud é go bhfuil
 toirmeasc ar an aon úsáid amháin is féidir a bhaint as trealamh nó earraí atá
 liostaithe in Iarscríbhinn II, is beart riachtanach comhréireach é an
 toirmeasc ar sholáthar seirbhísí bróicéireachta maidir leis an mhoráltacht
 phoiblí a chosaint.
 3.2.2 Seirbhísí bróicéireachta
 maidir le hearraí atá liostaithe in Iarscríbhinn III nó in Iarscríbhinn IIIa
 agus idirthurais na n‐earraí sin
 Tá onnmhairithe trealaimh nó earraí atá
 liostaithe in Iarscríbhinn III nó in Iarscríbhinn IIIa faoi réir rialuithe.
 Tá úsáidí dlistineacha agus neamhdhlisteanacha ag trealamh agus ag earraí den
 sórt sin, tréith atá ag earraí dé-úsáíde freisin a rialaítear le Rialachán (CE)
 Uimh. 428/2009. De réir an Rialacháin sin ní chuirtear soláthar seirbhísí
 bróicéireachta faoi réir rialuithe cuimsitheacha, ná ní rialaítear gach earra
 idirthurais ar shlí chuimsitheach. I gcás sonrach féadfaidh na húdaráis inniúla
 a chur in iúl don bhróicéir go bhfuil, nó go bhféadfadh sé bheith beartaithe,
 na hearraí i gceist, a úsáid ina n‐iomláine nó i bpáirt, chun airm
 cheimiceacha, bhitheolaíocha nó núicléacha, nó feistí pléascáin núicléacha
 eile, a fhorbairt, a tháirgeadh, a láimhseáil, a oibriú, a chothabháil, a
 stóráil, a bhrath, a shainaithint nó a scaipeadh, nó chun diúracáin a fhorbairt,
 a tháirgeadh, a chothabháil, nó a stóráil, ar diúracáin iad ar féidir airm den
 chineál sin a sheachadadh leo. Ar na forais chéanna féadfaidh siad idirthuras
 earraí sonracha a thoirmeasc.
 Cé go bhfuil na toirmisc ar chéastóireacht nó
 íde nó pionóis eile atá cruálach, mídhaonna nó táireach, agus ar phíonós an
 bháis bunaithe sa dlí idirnáisiúnta, níl na srianta comhfhreagracha ar thrádáil
 á rialú le haon norm idirnáisiúnta. Is mar sin a dhéantar idirdhealú idir
 Rialachán (CE) Uimh. 1236/2005 agus Rialachán (CE) Uimh. 428/2009, a
 thugann éifeacht do roinnt córas idirnáisiúnta rialaithe ar onnmhairiú. Ó
 bhaineann Rialachán 2009 le slándáil idirnáisiúnta, tá tiomsú faisnéise ag na
 Ballstáit agus ag tríú tíortha forbartha go maith maidir le hairm cheimiceacha,
 bhitheolaíocha agus núicléacha, agus a gcóras seachadta. Maidir le trealamh nó
 earraí a d'fhéadfaí a úsáid le haghaidh phionós an bháis, céastóireachta nó íde
 nó pionóis eile atá cruálach, mídhaonna nó táireach, ní móide go ndéantar a
 leithéid de thiomsú faisnéise agus is dócha nach bhfuil an fhaisnéis sin ag na
 húdaráis inniúla a bheadh uathu chun an úsáid deiridh atá beartaithe a chur in
 iúl d'onnmhaireoir.
 I gcás ina gcuirtear srianta trádála i
 bhfeidhm, níor cheart go rachaidís thar a bhfuil comhréireach. Meastar an
 ceanglas sin a bheith ina bhacainn ar rialuithe cuimsitheacha a chur i bhfeidhm
 maidir le hidirthurais agus soláthar seirbhísí bróicéireachta a bhaineann le
 trealamh nó earraí atá liostaithe in Iarscríbhinn III nó in Iarscríbhinn IIIa,
 toisc úsáidí dlisteanacha a bheith ag a bhfuil liostaithe in Iarscríbhin IIIa
 ach go bhféadfaí iad a úsáid le haghaidh céastóireachta nó íde nó pionóis eile
 atá cruálach, mídhaonna nó táireach nó le haghaidh phionós an bháis faoi seach.
 Ós rud é go bhfuil gníomhartha den sórt sin i gcoinne na moráltachta poiblí,
 níor cheart bróicéirí atá suite san AE aon tairbhe a fháil as aon trádáil a
 bheadh á gcur chun cinn nó á n‐éascú. Dá bharr sin, ba cheart toirmeasc a
 bheith ar sholáthar seirbhísí gaolmhara bróicéireachta ó aon bhróicéir a bhfuil
 a fhios aige go bhfuil trealamh nó earraí rialaithe le seachadadh go dtí tríú
 tír nach bhfuil san AE, nó go bhfuil, nó go bhféadfadh sé bheith beartaithe iad
 a úsáid chun na gcríoch sin. Chuirfí an toirmeasc sin i bhfeidhm freisin, i
 gcás eisceachtúil, dá mbeadh a ndóthain faisnéise ag na húdaráis inniúla chun
 an bróicéir a chur ar an eolas faoin úsáid deiridh atá beartaithe.
 Is éard atá i gceist le hearraí idirthurais
 earraí a fhágann críoch chustaim an AE chun dul go ceann scríbe i dtríú tír
 agus a seoladh ó thríú tír eile. I gcás onnmhairiú earraí den sórt sin go dtí
 tríú tír a dhéanann oibreoir eacnamaíoch a bhfuil a fhios aige go bhfuil, nó go
 bhféadfadh sé bheith beartaithe na hearraí a úsáid le haghaidh phionós an bháis,
 ceastóireachta nó íde nó pionóis eile atá cruálach, mídhaonna nó táireach,
 chuirfí toirmeasc i bhfeidhm de ghnáth ar oibreoir eacnamaíoch nach bhfuil
 suite san AE agus dá dheasca sin chaithfí an toirmeasc a chur i bhfeidhm i
 dtríú tír. Toisc gan faisnéis ar an úsáideoir deiridh a bheith ar fáil de
 ghnáth ag oibreoirí eacnamaíocha a iompraíonn na hearraí idirthurais laistigh
 de chríoch chustaim an AE, ní mheastar é a bheith comhréireach toirmeasc a chur
 ar an iompróir. Dá réir sin, níorbh iomchuí toirmeasc a bheadh bunaithe ar
 eolas an oibreora eacnamaíoch i ndáil leis an úsáid a bhí beartaithe d'earraí
 idirthurais a bhí liostaithe in Iarscríbhinn III nó in Iarscríbhinn IIIa.
 3.2.3 Cúnamh teicniúil maidir le
 hearraí atá liostaithe in Iarscríbhinn III nó in Iarscríbhinn IIIa
 I ndáil le cúnamh teicniúil maidir le hearraí
 atá liostaithe in Iarscríbhinn III nó in Iarscríbhinn IIIa, ní ann
 faoi láthair d'aon rialuithe maidir le cúnamh den sórt sin a sholáthar do thríú
 tíortha. Níl aon fhoráil shonrach maidir le cúnamh teicniúil i Rialachán (CE) Uimh. 428/2009,
 ach áirítear sa sainmhíniú ar onnmhairí ann tarchur earraí teicneolaíocha agus
 bogearraí (liostaithe). Cé go bhféadfadh brí níos leithne a bheith ag 'cúnamh
 teicniúil' seachas tarchur teicneolaíoch, bheadh an tarchur sin faoi réir
 rialuithe cuimsitheacha. Le Rialachán (CE) Uimh. 428/2009 tugtar éifeacht
 do roinnt córas idirnáisiúnta rialaithe ar onnmhairiú agus baineann an
 Rialachán sin le slándáil idirnáisiúnta. Tá sé i gceist leis leathadh arm
 ceimiceach, bitheolaíoch agus núicléach, agus a gcóras seachadta a chosc.
 Rialaítear tarchur teicneolaíochta agus bogearraí mar sin chun cosc a chur ar
 thír a hinniúlacht féin a fhorbairt chun earraí a mhonarú ar earraí iad a
 rialaíonn an AE agus nach n‐onnmhaireodh an AE chuici iad.
 Tá sé mar aidhm ag Rialachán (CE) Uimh. 1236/2005
 cosc a chur ar sholáthairtí d'úsáideoirí deiridh áirithe a d'úsáidfeadh
 trealamh nó earraí ábhartha ón AE le haghaidh ceastóireachta nó íde nó pionóis
 eile atá cruálach, mídhaonna nó táireach, nó le haghaidh phionós an bháis, ní
 chun cosc a chur le fáil tríú tír ar theicneolaíocht maidir le trealamh nó
 earraí den sórt sin. Ní mheastar rialuithe cuimsitheacha ar sholáthar cúnaimh
 theicniúil maidir leis an trealamh nó na hearraí atá liostaithe a bheith
 comhréireach. Agus pionós an bháis, céastóireacht agus cineálacha eile íde nó
 pionóis atá cruálach, mídhaonna nó táireach a bheith i gcoinne na moráltachta
 poiblí, níor cheart soláthróirí cúnaimh theicniúil atá suite san AE aon tairbhe
 a bhaint as aon trádáil a bheadh á gcur chun cinn nó á n‐éascú. Dá bharr
 sin, ba cheart toirmeasc a bheith ar sholáthar cúnaimh theicniúil ó éinne a
 bhfuil a fhios aige go bhfuil, nó go bhféadfadh sé bheith beartaithe trealamh
 nó earraí rialaithe lenar bhain an cúnamh a tugadh go dtí tríú tír, a úsáid
 chun na gcríoch sin. Chuirfí an toirmeasc sin i bhfeidhm freisin, i gcás
 eisceachtúil, dá mbeadh a ndóthain faisnéise ag na húdaráis inniúla chun an
 soláthróir cúnaimh theicniúil a chur ar an eolas faoin úsáid deiridh atá
 beartaithe do na hearraí lenar bhain an cúnamh.
 3.3. Sainmhíniú ar chéastóireacht
 agus íde nó pionós eile atá cruálach, mídhaonna nó táireach
 An sainmhíniú ar cheastóireacht atá i
 Rialachán (CE) Uimh. 1236/2005 fuarthas é sa Choinbhinsiún in aghaidh
 Céastóireachta agus in aghaidh Íde nó Pionóis eile atá Cruálach, Mídhaonna nó
 Táireach ó na Náisiúin Aontaithe, 1984. Cé go bhfuil sé bunaithe ar an
 ionstraim idirnáisiúnta sin, níl aon sainmhíniú ar 'íde nó pionóis eile atá
 cruálach, mídhaonna nó táireach' sa Choinbhinsiún ó na Náisiúin Aontaithe. Is
 léir ó chásdlí na Cúirte Eorpaí um Chearta an Duine gur gá athbhreithniú a
 dhéanamh ar an sainmhíniú i Rialachán (CE) Uimh. 1236/2005. Mar a
 fhoráiltear in Airteagal 52(3) den Chairt um Chearta Bunúsacha an Aontais
 Eorpaigh, a mhéid atá cearta sa Chairt a chomhfhreagraíonn do na cearta a
 ráthaítear sa Choinbhinsiún Eorpach chun Cearta an Duine agus Saoirsí Bunúsacha
 a Chosaint, beidh sainmhíniú agus raon feidhme na gceart sin ar aon dul leis na
 cearta a leagtar síos sa Choinbhinsiún.
 De réir an tsainmhínithe i Rialachán (CE)
 Uimh. 1236/2005 faoi láthair, cumhdaítear gníomhartha lena ngabhann
 'mórphian nó mórfhulaingt', ach is í 'pian léanmhar nó fulaingt léanmhar' a
 dtagraítear di sa sainmhíniú ar chéastóireacht. Seachas an sainmhíniú a bheith
 bunaithe ar leibhéil éagsúla péine nó fulaingthe, ba cheart ceann a thógáil don
 intinn a bhí ann nó nach raibh ann pian nó fulaingt a chur ar dhuine nó úsáid a
 bhaint as pian nó fulaingt chun críche a áirítear sa sainmhíniú ar
 chéastóireacht. Sa bhreithiúnas uaithi an 13 Nollaig 2012, Khaled El-Masri v.
 FYROM (Iarratas Uimh. 39630/09), maidir le hAirteagal 3 den
 Choinbhinsiún Eorpach um Chearta an Duine agus ag tagairt do chásdlí a chuaigh
 roimhe, mheas an Chúirt Eorpach um Chearta an Duine:
 ‘196. Ionas go dtiocfaidh drochíde faoi raon
 feidhme Airteagail 3 ní foláir íosleibhéal léin a bheith i gceist. Braitheann
 measúnú an íosleibhéil sin ar chúinsí uile an cháis, amhail fad na híde, an
 tionchar ar an gcolainn nó ar an intinn, agus i gcásanna áirithe, gnéas, aois
 agus sláinte an íospartaigh ... . Gnéithe
 breise is iad an chríoch a bhí i gceist agus an íde á tabhairt don duine mar
 aon leis an intinn nó an spreagadh a ghabh léi ... .
 197. Chun aon chineál ar leith drochíde a aicmiú
 mar chéastóireacht, ní mór don Chúirt aird a thabhairt ar an idirdhealú a
 rinneadh in Airteagal 3 idir an nóisean sin agus íde atá mídhaonna nó
 táireach. Dealraíonn sé gur cuireadh an t‐idirdhealú sin sa Choinbhinsiún
 ionas nach ngabhfadh an smál speisialta ''céastóireachta'' ach amháin le híde
 mhídhaonna tháireach a rinneadh d'aon ghnó a ghin fulaingt thromchúiseach
 chruálach... I dteannta léan na híde, tá gné a bhaineann le cuspóir na híde,
 mar a aithníodh sa Choinbhinsiún in aghaidh Céastóireachta agus in aghaidh Íde
 nó Pionóis eile atá Cruálach, Mídhaonna nó Táireach ó na Náisiúin Aontaithe a
 tháinig i bhfeidhm an 26 Meitheamh 1987, ina sainmhínítear céastóireacht
 mar chéastóireacht a rinneadh d'aon ghnó chun pian léanmhar nó fulaingt
 léanmhar a chur ar dhuine agus é mar aidhm aici, inter alia, faisnéis a
 fháil, pionós a chur ar dhuine nó imeagla a chur air (Airteagal 1 de
 Choinbhinsiún na Náisiún Aontaithe) ...
 .’
 Maidir leis an tslí ar fágadh ar lár, san dá
 sainmhíniú, aon phian nó aon fhulaingt a thiocfadh as pionóis dhleathacha,
 b'iomchuí soiléiriú a dhéanamh. Cé gur pionós dleathach é cailliúint saoirse, i
 bprionsabal, measann an Chúirt Eorpach um Chearta an Duine gur faoin Stát
 ábhartha atá sé a áirithiú go mbeidh dálaí na coinneála ag teacht le meas ar dhínit
 an duine, nach gcuirfidh an tslí nó an modh a gcuirtear an beart i bhfeidhm
 anacair nó anró ar an duine a bheadh níos déine ná an leibhéal dosheachanta
 lena mbeifí ag súil agus duine faoi choinneáil, agus chomh maith leis sin, agus
 aird á tabhairt ar éilimh phraiticiúla príosúnachta, go ndeimhneofar sláinte
 agus folláine an duine go sásúil. Is léir ón gcásdlí go bhféadfadh sárú ar Airteagal 3
 den Choinbhinsiún Eorpach um Chearta an Duine teacht as éifeachtaí carnacha
 dhálaí na coinneála, go háirithe i gcás ina bhfuil na cillíní plódaithe agus
 dálaí míshláintíocha ann. Tá roinnt samplaí de sháruithe den sórt sin i
 mbreithiúnais ón gCúirt Eorpach um Chearta an Duine:
 15 Iúil 2002, V. Kalashnikov v. an Rúis (Iarratas Uimh. 47095/99),
 4 Feabhra 2003, F. Van der Ven v. an Ísiltír
 (Iarratas Uimh. 50901/99),
 11 Márta 2004, P. Igorov v. an Bhulgáir (Iarratas Uimh. 40653/98),
 8 Iúil 2004, I. Ilaşcu agus páirtithe eile v.
 an Mholdóiv agus an Rúis (Iarratas Uimh. 48787/99),
 20 Samhain 2008, A. Işyar v. an Bhulgáir
 (Iarratas Uimh. 391/03),
 2 Iúil 2009, M. Kochetkov v. an Eastóin (Iarratas Uimh. 41653/05),
 16 Iúil 2009, I. Sulejmanovic v. an Iodáil
 (Iarratas Uimh. 22635/03),
 10 Eanáir 2012, S. Ananyev agus páirtithe eile v.
 an Rúis (Iarratais Uimh. 42525/07 agus 60800/08),
 22 Bealtaine 2012, T. Idalov v. an Rúis (Iarratas Uimh. 5826/03).
 3.4. Cumhachtaí cur chun feidhme
 nó cumhachtaí tarmligthe
 Le Rialachán (CE) Uimh. 1236/2005 tugtar
 de chumhacht don Choimisiún Eorpach na hIarscríbhinní a leasú. Ach amháin i gcás
 Iarscríbhinn I, tugann Coiste ar a bhfuil ionadaithe de na Ballstáit
 cúnamh don Choimisiún. Is é an nós imeachta scrúdúcháin mar a léirítear i
 Rialachán (CE) Uimh. 182/2011 a chuirfear i bhfeidhm ( de bhun Airteagal 13(1)(c)
 an Rialacháin).
 Tá tograí déanta ag an gCoimisiún maidir le
 cumhachtaí tarmligthe agus cumhachtaí cur chun feidhme i réimse an
 chomhbheartais tráchtála (COM(2011) 82 agus COM(2011) 349). I
 Meitheamh 2013 tháinig Parlaimint na hEorpa agus an Chomhairle ar chomhaontú
 maidir le tograí seo an Choimisiúin amach anseo: ceaptar go nglacfaidh siad
 Rialachán i dtrátha dheireadh 2013 a leasóidh, inter alia, Rialachán
 (CE) Uimh. 1236/2005 ón gComhairle chun foráil a dhéanamh maidir le
 cumhachtaí tarmligthe.
 Níor tugadh aghaidh, áfach, ar an gceist ar
 cheart nós imeachta práinne a chur i bhfeidhm i gcás leasuithe ar Iarscríbhinní
 áirithe a ghabhann le Rialachán (CE) Uimh. 1236/2005 ón gComhairle.
 Measann an Coimisiún gurb iomchuí nós imeachta den sórt sin i gcás ina ndéanfar
 leasuithe ar liostaí na n‐earraí toirmiscthe agus na n‐earraí atá
 rialaithe, go háirithe má thagann trealamh nó earraí nua ar an margadh agus go
 bhfuil sé práinneach go gcuirfear an beart ábhartha i bhfeidhm láithreach chun
 cosc a chur le cnuasach stoc le linn na tréimhse dhá mhí (ag glacadh leis nach
 gcuirfear síneadh leis) atá tugtha do Parlaimint na hEorpa agus don Chomhairle
 chun aon agóid a dhéanamh a d'fhéadfadh a bheith acu i gcoinne an bhirt.
 2014/0005 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS ÓN
 gCOMHAIRLE
 lena leasófar Rialachán (CE) Uimh. 1236/2005
 ón gComhairle maidir le trádáil in earraí áirithe a d'fhéadfaí a úsáid le
 haghaidh phionós an bháis, le haghaidh céastóireachta nó le haghaidh íde nó
 pionóis eile atá cruálach, mídhaonna nó táireach
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 207 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) Faomhadh
 Rialachán (CE) Uimh. 1236/2005 ón gComhairle[2] in
 2005 agus tháinig sé i bhfeidhm an an 30 Iúil 2006. Mar fhreagra ar éilimh
 ó Pharlaimint na hEorpa in 2010 agus ar chomharthaí gur úsáideadh cógais a
 onnmhairíodh as an Aontas le haghaidh phionós an bháis i dtríú tír, leasaíodh
 na liostaí d'earraí toirmiscthe agus d'earraí atá rialaithe in
 Iarscríbhinn II agus in Iarscríbhinn III a ghabhann leis an Rialachán
 sin trí bhíthin Rialachán Chur Chun Feidhme (AE) Uimh. 1352/2011 ón
 gCoimisiún.[3] Rinne an Coimisiún, agus Grúpa Saineolaithe de chúnamh aige, measúnú
 ar an ngá le tuilleadh leasuithe ar Rialachán (CE) Uimh. 1236/2005 agus
 ar na hIarscríbhinní a ghabhann leis.
 (2) Tá Cairt
 um Chearta Bunúsacha an Aontais Eorpaigh ceangailteach ó thaobh dlí de ó
 tháinig Conradh Liospón i bhfeidhm an 1 Nollaig 2009.[4] Is as Coinbhinsiún 1984 na Náisiún Aontaithe in aghaidh
 Céastóireachta agus Íde nó Pionóis eile atá Cruálach, Mídhaonna nó Táireach a
 tógadh an sainmhíniú ar cheastóireacht atá i Rialachán (CE)
 Uimh. 1236/2005, agus tá an sainmhíniú sin bailí fós. An sainmhíniú ar
 'íde nó pionós eile atá cruálach, mídhaonna nó táireach', nach bhfuil le fáil
 sa Choinbhinsiún, ba cheart é a leasú chun é a chur in oiriúint do chásdlí na
 Cúirte Eorpaí um Chearta an Duine. Lena chois sin, is iomchuí brí an téarma
 'pionóis dhleathacha' atá sna sainmhínithe ar 'cheastóireacht' agus ar 'íde nó
 pionós eile atá cruálach, mídhaonna nó táireach' a shoiléiriú, agus an cásdlí
 sin agus beartas an Aontais maidir le pionós an bháis á gcur san áireamh.
 (3) Le
 hAirteagail 5, 6 agus 7 de Rialachán (CE) Uimh. 1236/2005,
 bunaítear córas creidiúnaithe onnmhairiúcháin atá ceaptha lena chosc go n‐úsáidfear
 na hearraí lena mbaineann le haghaidh céastóireachta nó le haghaidh íde nó
 pionóis eile atá cruálach, mídhaonna nó táireach.
 (4) Níor
 cheart na bearta sin dul thar a bhfuil comhréireach. Níor cheart, dá bhrí sin,
 cosc a bheith iontu ar onnmhairiú tairgí míochaine a úsáidtear chun críocha
 dlisteanach teiripe.
 (5) Ós rud é
 go bhfuil difríocht idir saintréithe phionós an bháis, ar thaobh amháin, agus
 saintréithe ceastóireachta agus íde nó pionóis atá cruálach, mídhaonna nó
 táireach ar an taobh eile, is iomchuí córas creidiúnaithe onnmhairiúcháin a
 bhunú d'fhonn cosc a chur ar úsáid earraí áirithe le haghaidh phionós an bháis.
 Ba cheart a chur san áireamh sa chóras sin gur chuir roinnt tíortha deireadh le
 pionós an bháis i gcás gach coire agus gur thug siad gealltanas ar an leibhéal
 idirnáisiúnta i leith na saincheiste sin. Ó tá baol ann go n‐ath-onnmhaireofar
 earraí chuig tíortha nár chuir deireadh leis an bpionós sin, ba cheart
 coinníollacha áirithe agus ceanglais áirithe a bheith leagtha síos i gcás ina n‐údaraítear
 onnmhairí chuig tíortha a chuir deireadh le pionós an bháis. Is iomchuí, ar an
 ábhar sin, údarú onnmhairiúcháin ginearálta a thabhairt i leith onnmhairí go
 dtí na tíortha sin a chuir deireadh le pionós an bháis i gcás gach coire.
 (6) I gcás
 tíre nár chuir deireadh le pionós an bháis ar an dóigh sin, ba cheart do na
 húdaráis inniúla, agus iad ag scrúdú iarrata ar údarú onnmhairiúcháin, a
 sheiceáil an bhfuil baol ann go n‐úsáidfidh an t‐úsáideoir deiridh
 na hearraí a onnmhairíodh le haghaidh an phionóis sin. Ba cheart coinníollacha
 iomchuí agus ceanglais chuí a leagan síos chun díolacháin do thríú páirtithe nó
 aistrithe chucu a dhéanann an t‐úsáideoir deiridh a rialú. Má sheoltar
 ana iomad lastas idir an t‐onnmhaireoir agus an t‐úsáideoir deiridh
 céanna, ba cheart cead a bheith ag na húdaráis inniúla stádas an úsáideora
 deiridh a athbhreithniú ar bhonn tréimhsiúil, e.g. gach sé mhí, seachas gach
 uair a thabharfar údarú, gan dochar don cheart atá acu údarú onnmhairiúcháin a
 neamhniú, a chur ar fionraí, a mhodhnú nó a chúlghairm i gcomhréir le
 hAirteagal 9(4) de Rialachán Uimh. 1236/2005 má tá údar leis sin.
 (7) Chun go
 mbeidh teorainn leis an ualach riaracháin ar onnmhaireoirí, ba cheart cead a
 bheith ag na húdaráis inniúla údarú foriomlán a thabhairt d'onnmhaireoir i
 leith na lastas tairgí míochaine uile a sheoltar ón onnmhaireoir chuig
 úsáideoir deiridh sonrach le linn tréimhse socraithe, údarú ina bhfuil
 cainníocht sonraithe a fhreagraíonn don ghnáthúsáid a bhaineann an t‐úsáideoir
 deiridh as na hearraí, má mheastar gur gá sin. I gcomhréir le
 hAirteagal 9(1) de Rialachán (CE) Uimh. 1236/2005, bheadh an t‐údarás
 sin bailí go ceann dhá mhí dhéag ar a mhéad, agus an fhéidearthacht ann síneadh
 dhá mhí dhéag ar a mhéad a chur leis.
 (8) Lena
 chois sin, ba chuí údarú foriomlán a thabhairt i gcás ina dteastódh ón monaróir
 tairgí míochaine atá faoi rialú Rialachán (CE) Uimh. 1236/2005 a
 onnmhairiú chuig dáileoir i dtír nár chuir deireadh le pionós an bháis, ar
 choinníoll go bhfuil comhaontú atá ceangailteach ó thaobh dlí tugtha i gcrích
 idir an t‐onnmhaireoir agus an dáileoir ina bhfuil sé ceangailte go
 gcuirfidh an dáileoir tacar beart iomchuí i bhfeidhm lena n‐airitheofar
 nach n‐úsáidfear na tairgí míochaine sin le haghaidh phionós an bháis.
 (9) D'fhéadfadh
 na tairgí míochaine atá faoi réir Rialachán (CE) Uimh. 1236/2005 a bheith
 faoi réir rialuithe i gcomhréir le comhaontuithe idirnáisiúnta maidir le drugaí
 támhshuanacha agus substaintí síceatrópacha, amhail Coibhinsiún 1971
 maidir le Substaintí Síceatrópacha. Ós rud é nach gcuirtear na rialuithe sin i
 bhfeidhm chun cosc a chur ar úsáid na dtairgí míochaine ábhartha le haghaidh
 phionós an bháis ach chun gáinneáil aindleathach drugaí a chosc, ba cheart na
 rialuithe ar onnmhairiú atá leagtha síos i Rialachán (CE) Uimh. 1236/2005
 a chur i bhfeidhm chomh maith leis na rialuithe idirnáisiúnta. Ba cheart na
 Ballstáit a spreagadh, áfach, nós imeachta aonair a úsáid chun an dá chóras
 rialaithe a chur i bhfeidhm.
 (10) Chun go
 mbeidh teorainn leis an ualach riaracháin ar onnmhaireoirí, ba cheart cead a
 bheith ag na húdaráis inniúlla údarú foriomlán a thabhairt d'onnmhaireoir i
 leith earraí atá faoi rialú chun úsáid na n‐earraí ábhartha le haghaidh
 ceastóireachta nó le haghaidh íde nó pionóis eile atá cruálach, mídhaonna nó
 táireach a chosc.
 (11) Níor
 cheart feidhm a bheith ag na rialuithe ar onnmhairithe a dhéantar i gcomhréir
 le Rialachán (AE) Uimh. 1236/2005 maidir le hearraí a rialaítear a n‐onnmhairiú
 i gcomhréir le Comhsheasamh 2008/944/CFSP ón gComhairle[5], Rialachán (CE) Uimh. 428/2009 ón gComhairle[6] agus Rialachán (AE) Uimh. 258/2012 ó Pharlaimint na hEorpa agus
 ón gComhairle[7].
 (12) Is gá
 toirmeasc a chur ar bhróicéirí seirbhísí bróicéireachta a sholáthar i ndáil le
 hearraí a bhfuil toirmeasc ar a n‐onnmhairiú agus ar a n‐allmhairiú
 ós rud é nach bhfuil aon úsáid phraicticiúil leis na hearraí sin seachas úsáid
 le haghaidh phionós an bháis, le haghaidh ceastóireachta nó le haghaidh íde nó
 pionóis eile atá cruálach, mídhaonna nó táireach. Cosaint ar an moráltacht
 phoiblí is ea toirmeasc ar sholáthar na seirbhísí sin.
 (13) I gcás
 ina gcuirtear rialuithe maidir le honnmhairithe i bhfeidhm, ba cheart toirmeasc
 a bheith ar sheirbhísí bróicéireachta a sholáthar agus ar chúnamh teicniúil a
 thabhairt i ndáil le haon cheann de na hearraí atá liostaithe, más eol do
 bhróicéir nó do sholáthróir an chúnaimh theicniúil go bhfuil nó go bhféadfadh
 sé a bheith beartaithe na hearraí i gceist a úsáid le haghaidh phionós an bháis
 má chuirtear rialuithe i bhfeidhm chun cosc a chur ar úsáid le haghaidh an
 phionóis sin, nó le haghaidh ceastóireachta nó le haghaidh íde nó pionóis eile
 atá cruálach, mídhaonna nó táireach. Beidh údar ag oibreoir eacnamaíoch amhras
 a bheith air go bhfuil nó go bhféadfadh sé a bheith beartaithe na hearraí a
 úsáid le haghaidh na húsáide mídhlisteanaí sin, inter alia, má chuir
 údarás inniúil in iúl dó go bhfuil nó go bhféadfadh sé a bheith beartaithe an
 úsáid mhídhlisteanach sin a bhaint as na hearraí.
 (14) Chun go
 mbeidh achar ama ag oibreoirí eacnamaíocha agus ag údaráis forfheidhmithe chun
 na hathruithe is gá a chur ar a nósanna imeachta chun na toirmisc sin a urramú
 agus a fhorfheidhmiú, ba cheart tréimhse ghairid eatramhach a shainiú.
 (15) Is
 iomchuí é a chur d'iallach ar údaráis chustaim faisnéis áirithe a roinnt le
 húdaráis chustaim eile agus, i gcás ina mbraitheann siad onnmhairiú nó
 allmhairiú earraí ar a bhfuil toirmeasc nó onnmhairí earraí nár tugadh an t‐údarás
 ina leith atá ceangailte, na húdaráis ábhartha a chur ar an eolas faoi sin chun
 go ngearrfar pionóis ar an oibreoir eacnamaíoch a rinne an sárú.
 (16) Is
 iomchuí a shoiléiriú gur cheart, a mhéid is a bhaineann sé le sonraí pearsanta,
 próiseáil agus malartú faisnéise a dhéanamh de réir na rialacha is infheidhme
 maidir le sonraí pearsanta i gcomhreir leis na rialacha atá leagtha síos i
 dTreoir 95/46/CE ó Pharlaimint na hEorpa[8]
 agus ón gComhairle agus i Rialachán (CE) Uimh. 45/2001 ó Pharlaimint
 na hEorpa agus ón gComhairle[9].
 (17) Chun go
 nglacfaí na forálacha is gá chun Rialachán (CE) Uimh. 1236/2005 a chur i
 bhfeidhm, ba cheart an chumhacht chun gníomh a ghlacadh
 i gcomhréir le hAirteagal 290 den Chonradh ar Fheidhmiú an
 Aontais Eorpaigh a tharmligean chuig an gCoimisiún i ndáil le hIarscríbhinní I,
 II, III, IIIa, IIIb, IV agus V a ghabhann leis an Rialachán sin a leasú. Tá sé
 tábhachtach, go háirithe, go rachadh an Coimisiún i mbun comhairliúchán iomchuí
 le linn a chuid oibre ullmhúcháin, comhairliúchán lena n‐áirítear ar
 leibhéal saineolaithe. Ba cheart don Choimisiún, le linn dó gníomhartha
 tarmligthe a ullmhú agus a tharraingt suas, a áirithiú go ndéanfar doiciméid
 ábhartha a chur chuig Parlaimint na hEorpa agus chuig an gComhairle ar bhealach
 comhuaineach, tráthúil agus iomchuí.
 (18) Is
 iomchuí foráil a dhéanamh maidir leis an ngníomh ón gCoimisiún a chur i
 bhfeidhm gan mhoill, má tá, i gcás leasú ar Iarscríbhinní I, II
 nó IIIa a ghabhann le Rialachán (CE Uimh. 1236/2005), mórfhoras
 práinne ann an leasú sin a dhéanamh.
 (19) Ní
 sholáthraíonn an Coimisiún trealamh chun críocha fhorfheidhmiú an dlí ós rud é
 nach bhfuil sé freagrach as an ord poiblí a chaomhnú, as cúrsaí coireachta ná
 as cinntí breithiúnacha maidir le cúrsaí coireachta. Dá bhrí sin, ba cheart nós
 imeachta a bhunú chun a áirithiú go bhfaighidh an Coimisiún faisnéis faoi
 threalamh forfheidhmithe dlí nach bhfuil liostaithe agus faoi tháirgí a
 chuirtear ar an margadh san Aontas chun a áirithiú go nuashonrófar na liostaí
 d'earraí toirmiscthe agus d'earraí atá rialaithe chun cora nua a chur san
 áireamh. Ba cheart don Choimisiún údaráis inniúla na mBallstát a chur ar an
 eolas faoi aon iarraidh chuí-réasúnaithe a fhaigheann sé ó Bhallstát ar earraí
 a chur isteach in Iarscríbhinn II, III nó IIIa sula ndéanfaidh sé cinneadh
 an Iarscríbhinn i gceist a leasú.
 TAR ÉIS AN RIALACHÁN SEO A GHLACADH:
 Airteagal 1
 Leasaítear Rialachán (CE) Uimh. 1236/2005
 ón gComhairle mar a leanas:
 (1) Cuirtear an méid seo a leanas in
 ionad Airteagal 1:
 'Airteagal 1
 Ábhar
 Tá leagtha síos sa Rialachán seo rialacha de
 chuid an Aontais maidir le trádáil earraí le tríú tíortha a d'fhéadfaí a úsáid
 le haghaidh phionós an bháis, le haghaidh céastóireachta nó le haghaidh íde nó
 pionóis eile atá cruálach, mídhaonna nó táireach, agus maidir le soláthar
 seirbhísí bróicéireachta agus cúnaimh theicniúil a bhaineann leis na hearraí
 sin.'
 (2) Leasaítear Airteagal 2 mar a leanas:
 (a)
 Cuirtear an méid seo a leanas in ionad phointe (a)
 agus phointe (b):
 '(a) ciallaíonn 'ceastóireacht' aon bheart lena
 gcuirtear pian léanmhar nó fulaingt léanmhar, baineadh sé leis an gcolainn nó
 leis an intinn, ar dhuine d'aon turas chun críoch amhail faisnéis nó admháil a
 bhaint as an duine sin nó as duine eile, pionós a chur ar an duine sin mar
 gheall ar ghníomh a rinne sé nó a rinne duine eile nó a bhfuil amhras go
 ndearna an duine sin nó duine eile é, nó imeaglú nó comhéigniú a dhéanamh ar an
 duine sin nó ar dhuine eile, nó ar aon chúis atá bunaithe ar idirdhealú d'aon
 chineál, nuair is oifigeach poiblí nó duine eile atá ag gníomhú i gcáil
 oifigiúil a chuireann an phian sin nó an fhulaingt sin ar dhuine, nó faoi deara
 é a dhéanamh, nó má dhéantar le cead nó le toiliú oifigigh phoiblí nó duine
 eile atá ag gníomhú i gcáil oifigiúil é. Ní áirítear pian ná fulaingt a bhfuil
 pionóis dhleathacha amháin mar chúis leo, nó ar gné dhílis de phionóis
 dhleathacha iad nó a ghabhann le pionóis dhleathacha, ach áirítear pian nó
 fulaingt arb iad éifeachtaí carnacha na n‐easnamh ar na dálaí coinneála
 is cúis leo, amhail cúngach cóiríochta, easpa sláinteachais nó easpa cúraim
 agus cúnaimh leighis, diúltú teagmhála leis an saol lasmuigh, nó córas
 coinneála bocht, is cuma mura bhfuil rún, sonrach nó dearfa, ag na daoine atá i
 gceannas an phríosúin nó ionaid choinneála eile, pian nó fulaingt a chur ar
 dhuine, fiú más i gcomhréir leis an dlí atá a shaoirse bainte de dhuine
 nádúrtha. Ní mheastar pionós an bháis a bheith dleathach in imthosca ar bith;
 (b) ciallaíonn 'íde nó pionós eile atá cruálach,
 mídhaonna nó táireach' aon bheart lena gcuirtear pian léanmhar nó fulaingt
 léanmhar , baineadh sé leis an gcolainn nó leis an intinn, ar dhuine nuair is
 oifigeach poiblí nó duine eile atá ag gníomhú i gcáil oifigiúil a chuireann an
 phian sin nó an fhulaingt sin ar dhuine. Ní áirítear pian ná fulaingt a bhfuil
 pionóis dhleathacha amháin mar chúis leo, nó ar gné dhílis de phionóis
 dhleathacha iad ach áirítear pian nó fulaingt arb iad éifeachtaí carnacha
 easnamh atá ar na dálaí coinneála is cúis leo, amhail cúngach cóiríochta, easpa
 sláinteachais nó cúraim agus cúnaimh leighis, diúltú teagmhála leis an saol
 lasmuigh, nó droch-chóras coinneála is cuma mura bhfuil aon rún, sonrach nó
 dearfa, ag na daoine atá i gceannas an phríosúin nó aon ionaid choinneála eile,
 pian nó fulaingt a chur ar dhuine, fiú más i gcomhréir leis an dlí atá a
 shaoirse bainte de dhuine nádúrtha. Ní mheastar pionós an bháis a bheith
 dleathach in imthosca ar bith;
 (b)
 Cuirtear an méid seo a leanas in ionad
 phointe (h):
 '(h) ciallaíonn 'údarás inniúil' údarás de chuid
 ceann de na Ballstáit, mar atá liostaithe in Iarscríbhinn I, atá i
 dteideal, i gcomhréir le hAirteagal 8, cinneadh a dhéanamh maidir le
 hiarratas ar údarú.'
 (c)
 Cuirtear an pointe seo a leanas isteach i ndiaidh
 phointe (i):
 '(j) ciallaíonn 'críoch chustaim an Aontais' an
 chríoch de réir bhrí Airteagal 3 de Rialachán (CEE) Uimh. 2913/92 ón
 gComhairle *;
 (k) ciallaíonn 'bróicéireacht seirbhísí':
 (a)
 idirbheartú nó socrú idirbheart chun earraí
 ábhartha a cheannach, a dhíol nó a sholáthar ó thríú tír go haon tríú tír eile,
 nó
 (b)
 earraí ábhartha atá suite i dtríú tír a dhíol nó a
 cheannach chun iad a aistriú go tríú tír eile.
 Chun críocha an Rialacháin seo, níl soláthar
 seirbhísí coimhdeacha amháin san áireamh sa sainmhíniú seo. Is iad is seirbhísí
 coimhdeacha ann: iompar, seirbhísí airgeadais, árachas nó ath-árachas, nó
 fógraíocht ghinearálta nó cur chun cinn;
 (l) ciallaíon 'bróicéir' aon duine nádúrtha nó
 dlíthiúil nó aon pháirtnéireacht atá suite nó bunaithe i mBallstát den Aontas a
 dhéanann seirbhísí atá sainmhínithe i bpointe (k) ón Aontas isteach i
 gcríoch tríú tír;
 (l) ciallaíon 'soláthróir cúnaimh theicniúil' aon
 duine nádúrtha nó dlíthiúil nó aon pháirtnéireacht atá suite nó bunaithe i
 mBallstát den Aontas a dhéanann seirbhísí atá sainmhínithe i bpointe (f)
 ón Aontas isteach i gcríoch tríú tír;
 (n) ciallaíonn 'onnmhaireoir' duine nádúrtha nó
 dlíthiúil nó páirtnéireacht a ndéantar dearbhú onnmhairiúcháin thar a cheann,
 is é sin le rá an duine a bhfuil an conradh aige leis an gcoinsíní sa tríú tír
 lena mbaineann an tráth a ghlactar leis an dearbhú, agus a bhfuil sé an
 chumhacht is gá aige chun cinneadh a dhéanamh go seolfar na hearraí amach as
 críoch chustaim an Aontais. Murar tugadh aon chonradh onnmhairiúcháin i gcrích
 nó mura ngníomhaíonn sealbhóir an chonartha thar a cheann féin, ciallaíonn an t‐onnmhaireoir
 an duine a bhfuil an chumhacht is gá aige chun cinneadh a dhéanamh go seolfar
 an t‐earra amach as críoch chustaim an Aontais. An ceart na hearraí a
 dhiúscairt, i gcás inar le duine atá bunaithe lasmuigh den Aontas é de bhun an
 chonartha ar a bhfuil an t‐onnmhairiú bunaithe, measfar gurb é an páirtí
 conarthach atá bunaithe san Aontas an t‐onnmhaireoir.
 (o) ciallaíonn 'Údarú Ginearálta Onnmhairiúcháin
 ón Aontas' údarú onnmhairiúcháin maidir le honnmhairiú go tíortha cinn scríbe
 áirithe atá ar fáil ag na honnmhaireoirí uile a chomhlíonann na coinníollacha
 agus na ceanglais atá ann maidir le húsáid de réir mar atá liostaithe in
 Iarscríbhinní IIIb;
 (p) ciallaíonn 'údarú aonair onnmhairiúcháin'
 údarú a thugtar d'aon onnmhaireoir sonrach amháin maidir le honnmhairiú chuig
 aon úsáideoir deiridh amháin nó chuig aon choinsíní amháin i dtríú tír agus
 lena gcumhdaítear aon earra amháin nó níos mó.
 (q) ciallaíonn 'údarú foriomlán onnmhairiúcháin'
 údarú a thugtar d'aon onnmhaireoir sonrach amháin i leith earraí de chineál atá
 bailí lena onnmhairiú chuig aon úsáideoir deiridh sonraithe amháin nó níos mó,
 nó, más monaróir earraí atá luaite in Iarscríbhinn IIIa an t‐onnmhaireoir,
 chuig dáileoir.
 (r) ciallaíonn 'dáileoir' oibreoir eacnamaíoch a
 dhéanann gníomhaíochtaí mórdhíola i ndáil le táirgí míochaine nó substaintí
 gníomhacha, amhail táirgí míochaine nó substaintí gníomhacha a fháil ó
 mhonaróirí, nó táirgí den sórt sin a choinneáil, a sholáthar nó a onnmhairiú;
 ní áirítear ar ghníomhaíochtaí mórdhíola soláthar a dhéanann ospidéal,
 cógaiseoir nó duine gairmiúil chun táirgí míochaine a chur ar fáil don phobal
 agus chun na críche sin amháin.
 * Rialachán (CEE) Uimh. 2913/92 ón
 gComhairle an 12 Deireadh Fómhair 1992 lena mbunaítear Cód
 Custaim an Chomhphobail, IO L 301, 19.10.1992, lch. 1.'
 (3) Cuirtear isteach an tAirteagal seo a leanas i
 ndiaidh Airteagal 4:
 'Airteagal 4a
 Toirmeasc ar sheirbhísí bróicéireachta
 Beidh toirmeasc ar bhróicéir seirbhísí
 bróicéireachta a sholáthar d'aon duine, d'aon eintiteas nó d'aon chomhlacht i
 dtríú tír i ndáil le hearraí atá liostaithe in Iarscríbhinn II, gan beann
 ar áit tionscnaimh na n‐earraí sin.'
 (4) In Airteagal 5, cuirtear an méid seo
 a leanas in ionad mhír 1:
 1. I gcás aon onnmhairiú earraí
 atá liostaithe in Iarscríbhinn III, beidh údarú ag teastáil, gan beann ar
 áit tionscnaimh na n‐earraí sin. Os a choinne sin, ní bheidh aon údarú ag
 teastáil i gcás earraí nach ndéantar ach iad a chur trí chríoch chustaim an
 Aontais, mar atá na hearraí siúd nach bhfuil cóireáil ná úsáid atá formheasta ó
 thaobh custaim de sannta dóibh seachas an nós imeachta idirthurais sheachtraigh
 faoi Airteagal 91 de Rialachán (CEE) Uimh. 2913/92, lena n‐áirítear
 stóráil earraí nach as an Aontas dóibh i limistéar saor de chineál
 rialaithe I nó stóras saor.
 Is éard a bheidh in Iarscríbhinn III na
 hearraí seo a leanas a d'fhéadfaí a úsáid le haghaidh ceastóireachta nó le
 haghaidh íde nó pionóis eile atá cruálach, mídhaonna nó táireach:
 (a)
 earraí a úsáidtear go príomha chun críocha
 fhorfheidhmiú an dlí; agus
 (b)
 earraí a bhfuil baol ábhartha ann, agus a ndearadh
 agus a saintréithe teicniúil á gcur san áireamh, go n‐úsáidfear iad le
 haghaidh ceastóireachta nó le haghaidh íde nó pionóis eile atá cruálach,
 mídhaonna nó táireach.
 Ní bheidh na hearraí seo a leanas in
 Iarscríbhinn III:
 (a)
 Airm thine atá faoi réir Rialachán (CE) Uimh.
 258/2012 ó Pharlaimint na hEorpa agus ón gComhairle;
 (b)
 Earraí dé-úsáide atá faoi réir Rialachán (CE)
 Uimh. 428/2009; agus
 (c)
 earraí atá faoi réir Chomhsheasamh 2008/944/CBES ón
 gComhairle.'
 (5) in Airteagal 6, cuirtear an méid seo
 a leanas in ionad mhír 1:
 '1. Déanfaidh na húdaráis
 inniúla na cinntí maidir le hiarratais ar údaruithe i leith earraí atá
 liostaithe in Iarscríbhinn IIIa de réir an cháis, agus cuirfidh siad san
 áireamh na cúinsí uile atá ábhartha, lena n‐áirítear an cheist ar dhíbh
 Ballstát eile le trí bliana anuas iarratas maidir le honnmhaire arbh ionann é,
 go bunúsach, agus an t‐onnmhaire atá i gceist, agus cuirfidh siad san
 áireamh freisin cúinsí maidir leis an úsáid deiridh atá beartaithe agus an baol
 go n‐atreorófar an t‐earra.'
 (6) Cuirfear an tAirteagal seo a leanas
 isteach i ndiaidh Airteagal 7:
 'Airteagal 7 a
 Toirmeasc
 ar sheirbhísí áirithe
 1. Beidh
 toirmeasc ar bhróicéir seirbhísí bróiceireachta a sholáthar d'aon duine, d'aon
 eintiteas nó d'aon chomhlacht i dtríú tír i ndáil le hearraí atá liostaithe in
 Iarscríbhinn II, gan beann ar áit tionscnaimh na n‐earraí sin, más
 eol don bhróicéir nó má tá foras amhrais aige go bhfuil sé, nó go bhféadfadh sé
 a bheith beartaithe aon chuid den lastas earraí sin a úsáid le haghaidh
 ceastóireachta nó le haghaidh íde nó pionóis eile atá cruálach, mídhaonna nó
 táireach i dtír atá lasmuigh de chríoch chustaim an Aontais.
 2. Beidh
 toirmeasc ar sholáthróir cúnaimh theicniúil cúnamh teicniúil a sholáthar d'aon
 duine, d'aon eintiteas nó d'aon chomhlacht i dtríú tír i ndáil le hearraí atá
 liostaithe in |Iarscríbhinn III, gan beann ar áit tionscnaimh na n‐earraí
 sin, más eol do sholáthróir an chúnaimh sin nó má tá foras amhrais aige go
 bhfuil sé, nó go bhféadfadh sé a bheith beartaithe aon chuid den lastas earraí
 sin a úsáid le haghaidh ceastóireachta nó le haghaidh íde nó pionóis eile atá
 cruálach, mídhaonna nó táireach i dtír atá lasmuigh de chríoch chustaim an
 Aontais.'
 (7) Cuirfear an Chaibidil seo a leanas
 isteach i ndiaidh Airteagal 7a:
 'Caibidil IIIa
 Earraí
 a d'fhéadfaí a úsáid le haghaidh phionós an bháis
 Airteagal 7b
 An
 ceanglas maidir le húdarú onnmhairiúcháin:
 3. Teastóidh
 údarú chun aon earraí atá liostaithe in Iarscríbhinn IIa a onnmhairiú, gan
 beann ar áit tionscnaimh na n‐earraí sin. Os a choinne sin, ní bheidh aon
 údarú ag teastáil i gcás earraí nach ndéantar ach iad a chur trí chríoch
 chustaim an Aontais, mar atá na hearraí siúd nach bhfuil cóireáil ná úsáid atá
 formheasta ó thaobh custaim de sannta dóibh seachas an nós imeachta idirthurais
 sheachtraigh faoi Airteagal 91 de Rialachán (CEE) Uimh. 2913/92, lena
 n‐áirítear stóráil earraí nach as an Aontas dóibh i limistéar saor de
 chineál rialaithe I nó stóras saor..
 Is éard a bheidh in Iarscríbhinn IIIa, earraí
 a d'fhéadfaí a úsáid le haghaidh phionós an bháis agus atá faofa nó in úsáid
 féin do phionós an bháis ag tríú tír amháin nó níos mó nach bhfuil deireadh
 curtha acu le pionós an bháis. Ní bheidh na hearraí seo a leanas inti:
 (a)
 airm thine atá faoi réir Rialachán (CE) Uimh.
 258/2012 ó Pharlaimint na hEorpa agus ón gComhairle;
 (b)
 Earraí dé-úsáide atá faoi réir Rialachán (CE)
 Uimh. 428/2009 agus
 (c)
 earraí atá rialaithe i gcomhréir le Comhsheasamh
 2008/944/CBES ón gComhairle.
 4. I gcás
 ina bhfuil sé ceangailte gur gá údarú onnmhairiúcháin de bhun an Rialacháin seo
 chun táirgí míochaine a onnmhairiú agus ina bhfuil an t‐onnmhairiú, lena
 chois sin, faoi réir ceanglas údarúcháin i gcomhréir le coinbhinsiún
 idirnáisiúnta lena rialaítear drugaí támhshuanacha agus substaintí
 síceatrópacha, amhail Coibhinsiún 1971 maidir le Substaintí Síceatrópacha,
 féadfaidh na Ballstáit aon nós imeachta amháin a úsáid chun na hoibleagáidí atá
 curtha orthu leis an Rialachán seo agus leis an gcoinbhinsiún ábhartha a
 chomhlíonadh.
 Airteagal 7c
 Critéir
 maidir le húdaruithe onnmhairiúcháin a thabhairt
 1. Déanfaidh
 na húdaráis inniúla na cinntí maidir le hiarratais ar údaruithe i leith earraí
 atá liostaithe in Iarscríbhinn IIIa de réir an cháis, agus cuirfidh siad san
 áireamh na cúinsí uile atá ábhartha, lena n‐áirítear an cheist ar dhíbh
 Ballstát eile le trí bliana anuas iarratas maidir le honnmhaire arbh ionann é,
 go bunúsach, agus an t‐onnmhaire atá i gceist, agus cuirfidh siad san
 áireamh freisin cúinsí maidir leis an úsáid deiridh atá beartaithe agus an baol
 go n‐atreorófar an t‐earra.
 2. Ní
 thabharfaidh an t‐údarás inniúil aon údarú má tá foras réasúnta ann a
 chreidiúint go bhféadfadh sé go n‐úsáidfí na hearraí atá liostaithe in
 Iarscríbhinn IIa le haghaidh phionós an bháis i dtríú tír.
 3. Beidh
 feidhm ag na treoracha seo a leanas maidir le fíorú na húsáide deiridh atá
 beartaithe agus an bhaoil atreoraithe:
 3.1. Má
 dhéanann monaróir táirge míochaine ina bhfuil aon substaint ghníomhach atá
 liostaithe in Iarscríbhinn III údarú a iarraidh leis an táirge sin a
 onnmhairiú chuig dáileoir i dtríú tír, déanfaidh an t‐údarás inniúil
 measúnú ar na socruithe conarthacha a rinne an t‐onnmhaireoir agus an
 dáileoir agus ar na bearta atá siad a dhéanamh chun a áirithiú nach n‐úsáidfear
 na táirgí míochaine le haghaidh phionós an bháis.
 3.2. Má iarrtar
 údarú le hearraí atá liostaithe in Iarscríbhinn IIIa a onnmhairiú chuig
 úsáideoir deiridh i dtríú tír, déanfaidh an t‐údarás inniúil measúnú ar
 an mbaol atreoraithe ag cur san áireamh na socruithe conarthacha atá i bhfeidhm
 agus an ráitis maidir le húsáid deiridh arna shíniú ag an úsáideoir deiridh, má
 tá ráiteas den sórt sin tugtha. Mura dtabharfar aon ráiteas maidir le húsáid
 deiridh, is faoin onnmhaireoir a bheidh sé a léiriú cén úsáideoir deiridh a
 bheidh ann agus cén úsáid a bhainfear as na hearraí. Mura dtabharfaidh an t‐onnmhaireoir
 go leor faisnéise chun an baol atreoraithe a mheas, measfar go bhfuil foras
 réasúnta ag an údarás inniúil a chreidiúint go bhféadfadh sé go n‐úsáidfí
 na hearraí le haghaidh phionós an bháis.
 Airteagal 7d
 Toirmeasc
 ar sheirbhísí áirithe
 1. Beidh
 toirmeasc ar bhróicéir seirbhísí bróiceireachta a sholáthar d'aon duine, d'aon
 eintiteas nó d'aon chomhlacht i dtríú tír i ndáil le hearraí atá liostaithe in
 |Iarscríbhinn IIIa, gan beann ar áit tionscnaimh na n‐earraí sin, más
 eol don bhróicéir nó má tá foras amhrais aige go bhfuil sé, nó go bhféadfadh sé
 a bheith beartaithe aon chuid den lastas earraí sin a úsáid le haghaidh phionós
 an bháis i dtír atá lasmuigh de chríoch chustaim an Aontais.
 2. Beidh
 toirmeasc ar sholáthróir cúnaimh theicniúil a sholáthar d'aon duine, d'aon
 eintiteas nó d'aon chomhlacht i dtríú tír i ndáil le hearraí atá liostaithe in
 Iarscríbhinn III, gan beann ar áit tionscnaimh na n‐earraí sin, más
 eol don soláthróir cúnaimh theicniúil sin, nó má tá foras amhrais aige go
 bhfuil sé, nó go bhféadfadh sé a bheith beartaithe na hearraí sin uile nó cuid
 de na hearraí sin a úsáid le haghaidh phionós an bháis i dtír atá lasmuigh de
 chríoch chustaim an Aontais.
 (8) Cuirtear an méid seo a leanas in
 ionad Airteagal 8
 'Airteagal 8
 Cinéalacha údaruithe agus údarás
 eisiúna
 1. Leis an
 Rialachán seo, bunaítear Údarú Ginearálta Onnmhairiúcháin ón Aontas le haghaidh
 onnmhairí áirithe mar atá leagtha amach in Iarscríbhinní IIIb.
 Féadfaidh údarás inniúil an Bhallstáit ina bhfuil
 an t‐onnmhaireoir bunaithe toirmeasc a chur ar an onnmhaireoir an t‐údarú
 sin a úsáid má tá amhras réasúnta ann i leith chumas an onnmhaireora téarmaí an
 údaraithe sin a chomhlíonadh nó foráil de chuid na reachtaíochta maidir le
 rialú ar onnmhairiú a chomhlíonadh.
 Déanfaidh údaráis inniúla na mBallstát faisnéis
 faoi na honnmhaireoirí uile ar baineadh an ceart an tÚdarú Ginearálta
 Onnmhairiúcháin a úsáid díobh a mhalartú, ach amháin má chinneann siad nach
 ndéanfaidh onnmhaireoir sonrach iarracht earraí atá liostaithe in
 Iarscríbhinn IIIa a onnmhairiú trí Bhallstát eile. Is córas i gcomhair
 malartaithe faisnéise atá slán agus criptithe a úsáidfear chun na críche sin.
 2. Is
 údarás inniúil an Bhallstáit ina bhfuil an t‐onnmhaireoir bunaithe a
 thabharfaidh údarú i leith onnmhairí nach onnmhairí dá dtagraítear i mír 1
 iad agus a bhfuil údarú ceangailte ina leith faoin Rialachán seo, mar atá
 liostaithe in Iarscríbhinn I. Féadfaidh an t‐údarú sin a bheith ina
 údarú aonair nó ina údarú foriomlán má bhaineann sé le hearraí atá liostaithe
 in Iarscríbhinn III nó in Iarscríbhinn IIIa. Údarú aonair a bheidh in
 údarú i leith earraí atá liostaithe in Iarscríbhinn II.
 3. Is
 údarás inniúil an Bhallstáit ina bhfuil an iarsmalann bunaithe a thabharfaidh
 údarú i leith allmhairí a bhfuil údarú ceangailte ina leith faoin Rialachán
 seo, mar atá liostaithe in Iarscríbhinn I. Údarú aonair a bheidh in údarú
 i leith earraí atá liostaithe in Iarscríbhinn II.
 4. Is iad
 seo na húdaráis a thabharfaidh údarú i ndáil le cúnamh teicniúil a sholáthar
 maidir le hearraí atá liostaithe in Iarscríbhinn II:
 (a)
 údarás inniúil an Bhallstáit ina bhfuil an
 soláthróir seirbhísí bunaithe, mar atá liostaithe in Iarscríbhinn I, má tá
 an cúnamh sin le soláthar d'iarsmalann i dtríú tír; nó
 (b)
 údarás inniúil an Bhallstáit ina bhfuil an
 iarsmalann bunaithe, mar atá liostaithe in Iarscríbhinn I, má tá an cúnamh
 sin le soláthar d'iarsmalann san Aontas.
 5. Cuirfidh
 iarratasóirí an fhaisnéis ábhartha uile ar fáil a theastaíonn i gcomhair a n‐iarratas
 ar údarú onnmhairiúcháin aonair nó foriomlán nó ar údarú alllmhairiúcháin
 aonair chun go mbeidh an fhaisnéis iomlán faoin úsáideoir deiridh, faoin tír
 chinn scríbe agus faoi úsáid deiridh na n‐earraí go háirithe ag na
 húdaráis inniúla. Féadfaidh an t‐údarú a bheith faoi réir ráitis úsáide
 deiridh, más iomchuí sin.
 6. De
 mhaolú ar mhír 5, má bhíonn táirgí míochaine le honnmhairiú ag monaróir
 chuig dáileoir, cuirfidh an monaróir faisnéis ar fáil faoi na socruithe agus na
 bearta a rinneadh chun cosc a chur le húsáid na dtáirgí sin le haghaidh phionós
 an bháis, faoin tír chinn scríbe agus, má tá sí ar fáil, faisnéis faoin úsáid
 deiridh agus faoi úsáideoirí deiridh na n‐earraí.
 7. Próiseálfaidh
 na Ballstáit iarrataí ar údaruithe aonair nó foriomlána faoi cheann tréimhse
 ama atá le socrú ag an dlí náisiúnta nó ag an gcleachtas náisiúnta.'
 (9) In Airteagal 11, cuirtear
 isteach an mhír seo a leanas:
 '5. Déanfar na fógraí uile atá
 ceangailte faoin Airteagal seo trí chóras i gcomhair malartaithe faisnéise atá
 slán agus criptithe.'
 (10) Cuirfear
 an tAirteagal seo a leanas isteach i ndiaidh Airteagal 11:
 'Airteagal 11 a
 Malartú faisnéise ag údaráis chustaim
 1. Chun
 críocha bainistíochta riosca, roinnfidh na húdaráis chustaim faisnéis ábhartha
 le chéile i gcomhréir le hAirteagal 4g de Rialachán (CEE)
 Uimh. 2454/93 ón gCoimisiún. *
 2. Cuirfidh
 na húdaráis chustaim údaráis inniúla na mBallstát ábhartha ar an eolas nuair a
 dhéanfar onnmhairiú nó allmhairiú ar earraí a bhfuil toirmeasc orthu de réir
 Airteagal 3 nó Airteagal 4. Lena chois sin, cuirfidh na húdaráis
 chustaim na húdaráis inniúla sin ar an eolas má dhéantar onnmhairiú gan údarú
 dá dtagraítear in Airteagal 5 nó in Airteagal 7b.
 * Rialachán (CEE) Uimh. 2454/93 ón
 gCoimisiún an 2 Iúil 1993 lena leagtar síos forálacha maidir le cur
 chun feidhme Rialachán (CEE) Uimh. 2913/92 ón gComhairle lena
 mbunaítear Cód Custaim an Chomhphobail, IO L 253, 11.10.1993, lch.
 1.'
 (11) Cuirtear an méid seo a leanas in
 ionad Airteagal 12:
 'Airteagal 12
 Na
 hIarscríbhinní a leasú
 Beidh de chumhacht ag an gCoimisiún, i
 gcomhréir le hAirteagal 15a, gníomhartha tarmligthe a ghlacadh chun
 Iarscríbhinní I, II, III, IIIa, IIIb, IV agus V a leasú. Déanfar
 na sonraí in Iarscríbhinn I maidir leis na húdaráis inniúla de chuid
 na mBallstát a leasú ar bhonn faisnéise a chuirfidh na Ballstáit ar fáil.
 Más rud é, i gcás leasú ar
 Iarscríbhinní II, III nó IIIa, gur gá sin a dhéanamh ar mhórfhoras
 práinne, beidh feidhm ag an nós imeachta dá bhforáiltear in Airteagal 15b
 maidir le gníomhartha tarmligthe arna nglacadh de bhun an Airteagail seo.'
 (12) Cuirfear an tAirteagal seo a leanas
 isteach i ndiaidh Airteagal 12:
 'Airteagal 12 a
 Iarrataí
 ar earraí a chur le ceann de na liostaí earraí
 1. Féadfaidh
 gach Ballstát iarraidh chuí-réasúnaithe a chur chuig an gCoimisiún earraí atá ceaptha
 nó a chuirtear ar an margadh le haghaidh fhorfheidhmiú an dlí, a chur isteach
 in Iarscríbhinn II, III nó IIIa. San iarraidh sin beidh
 (a)
 faisnéis faoi dhearadh agus saintréithe na n‐earraí;
 (b)
 faisnéis faoi na críocha uile ar féidir iad a úsáid
 chucu; agus
 (c)
 faisnéis faoi na rialacha idirnáisiúnta nó intíre a
 shárófaí dá n‐úsáidfí na hearraí sin le haghaidh fhorfheidhmiú an dlí.
 2. Féadfaidh
 an Coimisiún, faoi cheann trí mhí, iarraidh ar an mBallstát is iarrthóir
 faisnéis bhreise a chur ar fáil, má mheasann sé nach bhfuil aghaidh tugtha san
 iarraidh ar cheann amháin nó níos mó de na pointí ábhartha nó go dteastaíonn
 faisnéis bhreise faoi cheann amháin nó níos mó de na pointí ábhartha. Cuirfidh
 sé in iúl cé na pointí ar gá faisnéis bhreise a chur ar fáil fúthu.
 3. Má
 mheasann sé nach gá faisnéis bhreise a iarraidh nó, más infheidhme, ar fháil na
 faisnéise breise a d'iarr sé dó, tosóidh an Coimisiún laistigh de shé mhí ar an
 nós imeachta chun an leasú a iarradh a ghlacadh nó cuirfidh sé in iúl do na
 Ballstáit is iarrthóirí cé na fáthanna nach bhfuil sé á dhéanamh sin.'
 (13) Cuirtear an tAirteagal seo a leanas
 isteach i ndiaidh Airteagal 13:
 'Airteagal 13 a
 Sonraí pearsanta a phróiseáil
 Próiseálfar agus malartófar sonraí pearsanta i
 gcomhréir leis na rialacha atá leagtha síos i dTreoir 95/46/CE ó
 Pharlaimint na hEorpa agus ón gComhairle * agus i Rialachán (CE)
 Uimh. 45/2001 ó Pharlaimint na hEorpa agus ón gComhairle **.
 * Rialachán (CE) Uimh. 95/46/CE ó Pharlaimint
 na hEorpa agus ón gComhairle an 24 Deireadh Fómhair 1995 maidir le
 daoine aonair a chosaint i ndáil le sonraí pearsanta a phróiseáil agus maidir
 le saorghluaiseacht na sonraí sin. IO L 281, 23.11.1995, lch. 31.
 ** Rialachán (CE) Uimh. 45/2001 ó Pharlaimint
 na hEorpa agus ón gComhairle an 18 Nollaig 2000 maidir le daoine
 aonair a chosaint i ndáil le sonraí pearsanta a phróiseáil ag institiúidí agus
 ag comhlachtaí an Chomhphobail agus maidir le saorghluaiseacht na sonraí sin.
 IO L 8, 12.1.2001, lch. 1.
 (14) Scriostar Airteagal 15.
 (15) Cuirtear na hAirteagail seo a leanas
 isteach i ndiaidh Airteagal 15:
 'Airteagal 15 a
 Tarmligean
 a fheidhmiú
 1. Is faoi
 réir na gcoinníollacha leagtar síos san Airteagal seo a thugtar de chumhacht
 don Choimisiún gníomhartha tarmligthe a ghlacadh.
 2. Déanfar
 tarmligean na cumhachta dá dtagraítear in Airteagal 12 a thabhairt don
 Choimisiún go ceann tréimhse cúig bliana amhail ón .... Déanfaidh an Coimisiún,
 tráth nach déanaí ná naoi mí roimh dheireadh na tréimhse cúig bliana,
 tuarascáil a tharraingt suas maidir le tarmligean na cumhachta. Déanfar
 tarmligean na cumhachta a fhadú go hintuigthe go ceann tréimhsí comhfhaid, mura
 rud é go gcuireann Parlaimint na hEorpa nó an Chomhairle in aghaidh an
 fhadaithe sin tráth nach déanaí ná trí mhí roimh dheireadh gach tréimhse.
 3. Féadfaidh
 Parlaimint na hEorpa nó an Chomhairle tarmligean na cumhachta dá dtagraítear in
 Airteagal 12 a chúlghairm aon tráth. Déanfaidh cinneadh chun cúlghairm a
 dhéanamh deireadh a chur le tarmligean na cumhachta atá sonraithe sa chinneadh
 sin. Gabhfaidh éifeacht leis an lá tar éis fhoilsiú an chinnidh in Iris
 Oifigiúil an Aontais Eorpaigh nó ar dháta níos déanaí a shonrófar ann. Ní
 dhéanfaidh sé difear do bhailíocht aon ghníomhartha tarmligthe atá i bhfeidhm
 cheana féin.
 4. A
 luaithe a ghlacfaidh sé gníomh tarmligthe, tabharfaidh an Coimisiún fógra do
 Pharlaimint na hEorpa agus don Chomhairle ina leith an tráth céanna.
 5. Ní
 thiocfaidh gníomh tarmligthe arna ghlacadh de bhun Airteagal 12 i bhfeidhm
 ach amháin mura bhfuil agóid déanta ag Parlaimint na hEorpa nó ag an gComhairle
 ina choinne laistigh de thréimhse dhá mhí ó tugadh fógra do Pharlaimint na
 hEorpa nó don Chomhairle faoin ngníomh sin nó má tá sé curtha in iúl ag
 Parlaimint na hEorpa agus ag an gComhairle araon, sula dtéann an tréimhse sin
 in éag, nach ndéanfaidh siad agóid ina choinne. Déanfar an tréimhse sin a fhadú
 dhá mhí ar thionscnamh Pharlaimint na hEorpa nó na Comhairle.
 Airteagal 15b
 An
 nós imeachta práinne
 1. Tiocfaidh
 gníomhartha tarmligthe a ghlactar faoin Airteagal seo i bhfeidhm gan mhoill agus
 beidh feidhm acu ar choinníoll nach léirítear aon agóid i gcomhréir le mír 2.
 Déanfar na cúiseanna le húsáid a bhaint as an nós imeachta práinne a lua san
 fhógra faoi ghníomhartha tarmligthe a thugtar do Pharlaimint na hEorpa agus don
 Chomhairle.
 2. Féadfaidh
 Parlaimint na hEorpa nó an Chomhairle agóid a dhéanamh i gcoinne gnímh
 tharmligthe i gcomhréir leis an nós imeachta dá dtagraítear in Airteagal
 15 a(5). Sa chás sin, déanfaidh an Coimisiún an gníomh tarmligthe a
 aisghairm gan mhoill tar éis do Pharlaimint na hEorpa nó don Chomhairle fógra a
 thabhairt don Choimisiún maidir leis an gcinneadh chun agóid a dhéanamh.'
 (15) Leasaítear na hIarscríbhinní mar seo
 a leanas:
 (a)
 In Iarscríbhinn III, scriostar roinn 4
 (b)
 Cuirtear isteach iarscríbhinn nua, Iarscríbhinn
 IIIa, a bhfuil a téacs leagtha amach in Iarscríbhinn I a ghabhann leis an
 Rialachán seo.
 (c)
 Cuirtear isteach iarscríbhinn nua, Iarscríbhinn
 IIIb, a bhfuila téacs leagtha amach in Iarscríbhinn II a ghabhann leis an
 Rialachán seo.
 Airteagal 2
 Tiocfaidh an Rialachán seo i bhfeidhm an
 tríú lá tar éis lá a fhoilsithe in Iris Oifigiúil an Aontais Eorpaigh.
 Beidh feidhm ag Pointe 6
 d'Airteagal 1 agus, a mhéid is a chuireann sé Airteagal 7d isteach,
 pointe 7 d'Airteagal 1 ón 1 Eanáir 2015.
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach
 Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 [1] Rún P7_TA (2010) 0236, IO C 236 E, 12.8.2011, lch 107.
 [2] Rialachán (CE) Uimh. 1236/2005 ón gComhairle
 an 27 Meitheamh 2005 maidir le trádáil in earraí áirithe a d'fhéadfaí
 a úsáid le haghaidh phionós an bháis, le haghaidh céastóireachta nó le haghaidh
 íde nó pionóis eile atá cruálach, mídhaonna nó táireach, IO L 200, 30.7.2005,
 lch. 1.
 [3] Rialachán Cur Chun Feidhme (AE) Uimh. 1352/2011 ón
 gComhairle an 20 Nollaig 2011 lena leasaítear Rialachán (CE)
 Uimh. 1236/2005 ón gComhairle maidir le trádáil in earraí áirithe a
 d'fhéadfaí a úsáid le haghaidh phionós an bháis, le haghaidh céastóireachta nó
 le haghaidh íde nó pionóis eile atá cruálach, mídhaonna nó táireach, IO L 338,
 21.12.2011, lch. 31.
 [4] IO C 303, 14.12.2007, lch. 1.
 [5] Comhsheasamh 2008/944/CBES ón gComhairle an 8 Nollaig
 2008 lena sainmhínítear comhrialacha lena rialaítear rialú onnmhairithe
 trealaimh agus teicneolaíochta míleata, IO L 335, 13.12.2008, lch.
 99.
 [6] Rialachán (CE) Uimh. 428/2009 ón gComhairle an 5
 Bealtaine 2009 lena ndéantar córas Comhphobail a chur ar bun chun rialú a
 dhéanamh ar onnmhairiú, ar aistriú agus ar bhróicéireacht ítimí dé-úsáide agus
 ar iad a bheith ar idirthuras, IO L 134, 29.5.2009, lch 1.
 [7] Rialachán (AE) Uimh. 258/2012 ó Pharlaimint na hEorpa
 agus ón gComhairle an 14 Márta 2012 lena gcuirtear Airteagal 10 de
 Phrótacal na Náisiún Aontaithe i gcoinne monarú agus gáinneáil aindleathach arm
 tine, a bpáirteanna agus a gcomhpháirteanna agus a n‐armlóin, lena
 bhforlíontar Coinbhinsiún na Náisiún Aontaithe in aghaidh coireachta eagraithe
 trasnáisiúnta (Prótacal Arm Tine na Náisiún Aontaithe) chun feidhme, agus lena
 mbunaítear údarú onnmhairiúcháin agus bearta allmhairiúcháin agus gluaiseachta
 idirthurais le haghaidh arm tine, a bpáirteanna agus a gcomhpháirteanna agus a
 n‐armlóin IO L 94, 30.3.2012, lch. 1.
 [8] Rialachán (CE) Uimh. 95/46/CE ó Pharlaimint na
 hEorpa agus ón gComhairle an 24 Deireadh Fómhair 1995 maidir le
 daoine aonair a chosaint i ndáil le sonraí pearsanta a phróiseáil agus maidir
 le saorghluaiseacht na sonraí sin. IO L 281, 23.11.1995, lch. 31.
 [9] Rialachán (CE) Uimh. 45/2001 ó Pharlaimint na
 hEorpa agus ón gComhairle an 18 Nollaig 2000 maidir le daoine aonair
 a chosaint i ndáil le sonraí pearsanta a phróiseáil ag institiúidí agus ag
 comhlachtaí an Chomhphobail agus maidir le saorghluaiseacht na sonraí sin. IO L
 8, 12.1.2001, lch. 1.